text:
DOS SUIDADANO A RISIBI CHAPI DI LUCHA
DOS SUIDADANO A RISIBI CHAPI DI LUCHA
Kralendijk – Djaweps 10 di novèmber a tuma lugá na Skal entrega di Chapi di Lucha na dos suidadano. E aktividat tabata organisá pa Skal Sekshon Kultura Arte i Literatura na nòmber di Gobièrnu di Boneiru. Tabata diputado Rolanda Hellburg Makaai ku a hasi entrega di e Chapi di Lucha nan. Aki ta sigui e historia di nos dos suidadano ku a risibí e Chapi di Lucha.
Durante diskurso di di duputado Rolanda Hellburg Makaai ela aksentuá, ku kada unu ku ta kere den Boneiru pa kada unu dobla manga di kamisa i traha ku sodó di nos frenta pa e Chapi di Lucha por sigui plug e tera di adelanto prosperidat i desaroyo positivo pa nos isla por sigui bai dilanti. Tabata un anochi ameno i tur esnan ku tabata presente a disfrutá engrade huntu ku nos dos suidadano ku a risibí nan Chapi di Lucha.
Aki ta sigui un kompilashon di e lokenan e dos suidadano aki a hasi ku awe nan por ta orguyoso di a risibí e Chapi di Lucha.
Thelma Nicodemus de Palm- Scherptong a nase na Boneiru dia 15 sèptèmber 1928.
Thelma for di edat hóben a kuminsá ekspresá su pashon pa nos kultura prinsipalmente riba tereno artístiko teatral.
Ku su 18 aña el a aktua den un grupo di komedia i tabata for di e momentu ei ku Thelma a kuminsá skirbi tambe tekstonan pa komedia i skèch.
Na aña 1979 Thelma a lanta su propio grupo di komedia bou di e nòmber Grupo Kamari. E grupo aki a duna un gran kantidat di presentashon no solamente aki na Boneiru sino tambe na vários okashon na Kòrsou i Aruba. Un di e obranan teatral skirbí pa Thelma ku sigur a kosechá bastante éksito e tempu ei tabata Bida di Ántes i Awor.
Mester menshoná ku loke Thelma ta dominá hopi bon tambe e arte kulinario. Primeramente Thelma a siña kushiná serka su mama i despues sigui desaroyá su mes den un forma mas profeshonal. Entre otro el a sigui kursonan i tèrminá esakinan ku éksito serka Tonton Mercera (q.e.p.d.).
Riba petishon Thelma regularmente sa kushiná na okashon di fiestanan di kumpleaño, risibimentu, kasamentu etc. Thelma no solamente ta kushiná pero tambe ta hasi henter e presentashon di e kumindanan den forma dekorativo.
Tambe Thelma ta traha i dekorá bolo, entre kual bolo di batrei.
Obra di man ta otro di e áreanan artístiko ku Thelma ta kampion den dje. Lokual sin duda Thelma a bira hopi konosí p’e, ta kurtimentu di kueru i trahamentu di obranan ku esakinan. Obranan ku e ta krea di kueru ta entre otro pòtmòni, slòf, faha, sombré, mochila, asina por sigui menshoná.
Thelma ta un di e pioneronan pa loke ta trata gruponan di 60+ aki na Boneiru. Bou di su presidensia riba 16 di yanüari 1989 a inisiá ku e promé grupo di 60+ di Boneiru, esaki den e bario Nikiboko.
Thelma tin tambe basta aña ta kanta riba kor na Misa di Playa.
Thelma tambe a forma parti di e organisashon sosial deportivo ku yama Gold Finch, den inisio komo tim di kòrfbal i despues tambe grupo di komedia i klup di dama, den e último aki ainda Thelma ta aktivo.
Thelma ta tambe kosturera, kosiendo entre otro trahenan folklóriko ku diseñonan propio.
Thelma su mensahe na tur boneriano ta; No Laga Nos Kultura Kaba.
Pa rasonnan menshoná, na okashon di konmemorashon di Lantamentu di Katibu 1834 bou di guia di Martis di Katalina Janga, Gobièrnu di Boneiru atraves di Sekshon Kultura Arte Literatura ‘SKAL’ ta kondekorá Thelma Nicodemus de Palm- Scherptong ku Chapi di Lucha 2016.
Franklyn Ponciano Piekeur a nase na Kòrsou dia 19 di novèmber 1953.
Na aña 1974 Franklyn a bin biba Boneiru pa traha riba konstrukshon di e terminal di e kompania petrolero BOPEC.
Na aña 1976 trahadónan di BOPEC ta afiliá na e sindikato AFBW pero tres aña despues ta disidí pa lanta nan propio sindikato bou di e nòmber Bonaire Petroleum Workers Union (BPWU).
Tabata e momentu ei ku Franklyn a hasi su entrada den e mundu sindikal, formando parti di e promé direktiva di BPWU komo tesorero. Pa un periodo di binti aña Franklyn a keda aktivo den e sindikato, durante kual el a akapará bastante eksperensia.
Despues di tempu Franklyn a skohe pa drenta polítika kual a kondusí ku pa 5 aña el a sirbi pueblo di Boneiru komo miembro di Konseho Insular. Den polítika i komo miembro di Franklyn a sa di hasi bon uso di su eksperensianan riba tereno sindikal.
Komo boluntario tambe Franklyn a duna su aporte na komunidat boneriano.
Entre otro el forma parti di e organisashon ku tabata enkargá ku sertámen di Miss Teenager.
Tambe Franklyn pa algun tempu a forma parti di direktiva di Sentro di Bario Antriol, den e kaso aki komo presidente.
Den farándula tambe Franklyn a move, entre otro komo dirigente/ road manager di banda musikal, organisadó i kordinadó di eventonan manera fiesta, show etc.
Despues di a laborá pa aña komo empleado públiko den e departamentu di Domein Beheer, aktualmente Franlyn ta gosando di su pinshon.
Pa rasonnan menshoná, na okashon di konmemorashon di Lantamentu di Katibu 1834 bou di guia di Martis di Katalina Janga, Gobièrnu di Boneiru atraves di Sekshon Kultura Arte Literatura ‘SKAL’ ta kondekorá Franklyn Ponciano Piekeur ku Chapi di Lucha 2016.


c: text/html

text:
Sientífikonan ta pidi siudadanonan i organisashonnan di Karibe nan opinion
E organisashon hulandes pa inventigashon sientífiko NWO (Nederlandse Organisatie voor Wetenschappelijk Onderzoek), kordialmente ta invitá siudadanonan i organisashonnan di e islanan Karibense, pa manda e preguntanan ku nan tin pa nan sientífikonan. Ku esakinan NWO ke traha un agenda ku e preguntanan di konosementu di mas importante pa siensia i komunidat. Ademas esakinan lo duna direkshon na investigashonnan sientífiko den añanan binidero.
Tin mester di por ehèmpel, mas investigashon pa loke ta trata koral òf kambio klimatológiko? Mester bini mas konosementu enkuanto desaroyo ekonómiko riba e islanan? Kua pregunta tin den mundu di enseñansa? Kua ta e preguntanan di mas preokupante riba tereno di alimentashon i salú?
Ku e inisiativa akí, NWO ke pa investigashonnan den futuro por konektá bon ku preguntanan aktual i desaroyonan den region di Karibe. “Konsientemente nos ta skohe pa presentá siudadanonan i organisashonnan e preguntanan akí, ya komo ku esaki ta duna un bista variá.” Señor Josef Stuefer, mènedjer di e programa di Karibe di NWO ta bisa.
Siudadanonan i trahadónan di organisashonnan na Aruba, Bonèiru, Kòrsou, St. Eustatius, St. Maarten i Saba por manda nan preguntanan te ku 15 di sèptèmber 2019, via e website CaribbeanResearch.nl. E enkuesta ta na tres idioma esta; hulandes, ingles i papiamentu. Esaki banda di ekperiensianan di e programa di investigashon di NWO pa Karibe, anto inventarisashon di proyektonan di konosementu ku ta kanando, fin di aña 2019 lo resultá den un Agenda di Konosementu pa region di Karibe.

robotstxt: allowed

filter: keep


text:
Kushiná ku nos muchanan ta super gezellig i leuk! Nos ke duik ku nos muchanan di NSO Pelikaan den kushina i tover kumindanan masha dushi mes. Kushiná no ta solamente leuk pero e mucha ta siña hopi alabes. For di chikí nan por yuda asina den kushina tambe. Kiko bo ta pensa di pannekoek, muffins, brocoli ku macaroni of un bon stobá di baka? E platonan mester ta dushi i tambe saludabel. E receptnan lo ta un hit ku nos muchanan!
Aktualmente nos ta buskando 0 boluntario ainda
Friday • 14:00 - 16:00
Inside
9 / 9 Boluntario
4 Organization volunteers
4 Organization volunteers
Stichting Professionele Kinderopvang Bonaire
Jennifer
Silberie
7018870


text:
Na e momento aki, Aruba tin gran parti di su poblacion cuminsando for di 12 aña vacuna. Esaki significa cu e grupo cu ainda falta pa vacuna no ta hapi mas, pero ta importante pa nan tambe ta vacuna y proteha. Pa e motibo aki cu DVG ta introduci cambio den maneho di vacunacion y ta haci posibel pa “walk in’ parti mainta entrante dialuna dia 20 di september 2021, pero unicamente pa e vacuna di Pfizer. Pa ricibi e vacuna di Johnson & Johnson si ta nesesario haci un cita ainda na number di telefon 2800101 of 5224200.
Ken por ‘walk in’ :
- Tur personanan cuminsando for di 12 aña cu no a ricibi nan prome shot ainda por ‘walk in’
- Persona cu a ricibi nan prome shot di Pfizer mas cu 3 siman pasa y a perde nan cita pa busca nan di 2 shot por ‘walk in’
- Persona cu a registra via e Aruba Health App y ta pendiente di un cita, tambe por ‘walk in’.
Orario pa ‘walk in’:
- DVG su Prikpost ta habri di dialuna pa diabierna pa atende ‘walk in’ parti mainta for di 8:00 am te cu 11:30 am.
- Pa es cu no por ‘walk in’ parti mainta, riba diaranson tin e oportunidad pa ‘walk in’ parti atardi entre 1:00 pm cu 6:30 pm.
Apesar cu por ‘walk in’ DVG ta recomenda pa download y aplica pa vacuna via e Aruba Health App pa facilita e trabou administrativo na momento di ‘walk in’. Si esaki no ta posibel no ta ningun problema. Personanan cu no kier ‘walk in’ pero preferibel kier un cita na DVG of na IMSAN, nos ta recomenda e personanan aki pa yama 2800101 of 5224200 pa traha un cita. Ciudadanonan cu ta biba pariba di brug y ta desea di vacuna na IMSAN, tambe mester traha un cita via 2800101 of 5224200. Na IMSAN ta vacuna unicamente riba cita. Tambe es cu kier Johnson & Johnson mester traha un cita. Pa cualkier pregunta tocante e vacuna y pa papia cu e dokter, tambe por walk-in na DVG Oranjestad.


text:
Servisio
Ministerio di Tráfiko, Transporte I Planifikashon Urbano ta konsistí di diferente organisashon. Kada un di e organisashonnan aki ta responsabel pa diferente tarea. E página aki ta duna bo un bista di tur e trabounan ku e organisashonnan ta responsabel p’e.
Sektor di Infrastruktura i Planifikashon Urbano
Produktonan
- Desaroyá regla i instrumento pa por manehá terenonan i edifisionan di Gobièrnu i tambe pa por manehá nos awanan teritorial
- Manehá e parti di atministrashon finansiero di terenonan, playanan, awanan teritorial, edifisionan i demas propiedat inmóbil di Gobièrnu
- Kordiná proyektonan pa desaroyo di terenonan di gobièrnu i pone esakinan disponibel pa uso
- Prepará terenonan pa por konstruí òf traha kas riba nan
- Duna tereno di gobièrnu na persona òf organisashonnan pa nan usa den diferente forma; entre otro èrfpagt òf hür
- Bende terenonan di Gobièrnu ku edifisio riba dje i demas propiedat inmóbil di Gobièrnu
- Registrashon di terenonan, playanan, awanan teritorial i edifisionan di Gobièrnu
- Maneho atministrativo di edifisionan di Gobièrnu
- Inspekshon di propiedatnan di Gobièrnu
- Supervishon i kòntròl di uso di propiedat di Gobièrnu pa sòru ku ta usa esakinan segun palabrashonnan hasí via di kòntrakt
Produktonan
- Planifikashon urbano;
- Prepará programanan i proyektonan pa mehorá barionan i bibienda;
- Traha riba plannan di maneho di bibienda;
- Kordinashon tékniko di restourashon di mantenshon di monumentonan;
- Duna pèrmit i eksonerashon pa restourashon i mantenshon di monumento;
- Atministrashon di e registro di monumentonan;
- Maneho pa monumentonan i asigná monumentonan protehá;
- Maneho pa perkurá pa mantenshon di monumentonan;
- Kordinashon di e parti urbano di tráfiko;
- Duna pèrmit i eksonerashon pa konstrukshon i prekario;
- Kontrolá i sòru pa kumplimentu ku e reglanan di pèrmit;
Kon pa…
- Aplika pa registrashon di adres, pidi un number di kas i/of un kambio di adres
- Aplika pa un permit di konstrukshon (bouwvergunning)
- Atende ku monumento
- Haña mas informashon tokante e sistema geokodigo di Korsou
- Haña mas Informashon tokante tratamentu di petishon pa pèrmit di konstrukshon
- Hasi un petishon pa un pèrmit di instalashon (aanlegvergunning)
Produktonan
- Maneho tékniko i finansiero di ponementu i mantenshon di sistema di riolering i purifikashon di awa
- Maneho di e planta di purifikashon di awa di riol i su pòmpnan
- Maneho tékniko i finansiero di ponementu i mantenshon di riolering pa áwaseru
- Maneho tékniko i finansiero di ponementu i mantenshon di kayanan, plenchinan i mobilario di kaya
- Maneho tékniko i finansiero di ponementu i mantenshon di brùgnan i viaduktonan
- Planifikashon tékniko di e infrastruktura pa plannan di parselashon di terenonan i kordinashon tékniko pa prepará terenonan pa konstrukshon
- Maneho di e registro básiko topografiko
- Midimentu di tereno
- Registrashon di puntonan di altura di superfisienan
- Kordinashon tékniko di mantenshon di edifisionan i instalashonnan di gobièrnu
- Warda propiedatnan di gobièrnu
- Maneho di e mangasina di gobièrnu
- Kùrmentu di instalashonnan di koriente
- Kùrmentu di ketelnan di stom
- Duna pèrmit pa kobamentu, Maneho di e registro básiko topográfikotransportashon di materialnan pisá, konstrukshon di stèlazje, limpiesa kantu di kaminda, i Pèrmit pa traha un inrit kavel entrada parsela
- Sòru pa deposito di Sòru pa deposito di vürwèrk i eksplosivoi eksplosivo
Sektor di Tráfiko i Transporte
Produktonan
- Duna permit, karchi i eksonerashon na busnan chiki, busnan partikular, operadornan di tour, i taksi.
- Kurmentu di vehikulonan motorisa di personanan i kompanianan
- Maneha e atministrashon di plachi number
- Maneho atministrativo di informashon di vehikulonan motorisa
Produktonan
- Sertifiká i registrá individuonan
- Sertifiká i registrá kompanianan di aviashon i avionnan
- Supervisá tur aktividat di aviashon
- Mantené leinan, reglanan i akuerdonan internashonal
- Emití lisensia na pilotonan
- Konsehá Gobièrnu riba tur asuntu di aviashon;
- Supervisá Dutch Caribbean Air Navigation Service Provider,
- Supervisá Aeropuerto Internashonal Hato
- Supervisá kompanianan lokal di aviashon
Produktonan
- Kolekshon di data meteorologiko, tantu di e superfisie komo di den shelu. Atraves di e programa di Vigilansia di Wer di e Organisashon Mundial di Meteorologia, ta interkambia e tipo di data aki internashonalmente.
- Genera pronostiko di wer pa publiko manera boletin di wer severo (Orkan), boletin di prekoushon I atvertensia pa e islanan di Reino Hulandes den Caribe.
- Sirbi e sektor di aviashon ku informashon i produktonan meteorologiko aeronoutiko.
- Duna servisio meteorologiko i klimatologiko spesifikamente pa e sektor maritimo.
- Maneha e base di dato klimatologiko pa loke ta data meteorologiko, tantu di e superfisie komo di den shelu.
- Sostene desaroyonan sosio-ekonomiko dor di transforma data den produktonan util, i hasi esakinan disponibel na diferente sektor den komunidat (manera entre otro seguro, konstrukshon, instansianan publiko, agrikultura i medio ambiente).
- Suministra informashon tokante aktividatnan sismiko i di tsunami pa e region di Caribe.
- Konseha outoridatnan gubernamental pa loke ta trata e riesgonan di peligernan natural, efekto di kambio di klima i e posibel medidanan pa minimalisa riesgo.
- Representa Korsou den e Organisashon Mundial di Meteorologia pa loke ta trata asuntunan nashonal i internashonal di maneho meteorologiko.
- Traha den diferente grupo di trabou i komishonnan di organisashonnan


text:
Tokante nos
Nos vishon
‘Stichting Brisa’ kier ta e brùg konfiabel, eksperto i influyente entre personanan Hulandes-Karibense na Groningen, gobiernu i e instanshanan ku ta duna yudansa. Di e manera aki por ofresé yudansa fruktífero na nos hendenan pa nan por partisipá na un manera positivo den komunidat.
Mishon
‘Stichting Brisa’ ta perkurá pa e posishon sosial di personanan Hulandes-Karibense wòrdu fortifiká i tambe pa nan bira mas outosufisiente i resiliente. Asina nan mes por skohe nan direkshon di bida i partisipá aktivamente i ku dignidat den komunidat. Nos ta hasi esaki dor di ofresé informashon visibel i alkansabel pa ora nos hendenan tin preguntanan i nan tin mester di yudansa. Tambe nos ta duna konseho, rekomendashon, hasi investigashon i tambe kompartí konosementu i eksperiensia ku nos stakeholders na momentu di krea maneho.
Prinsipionan básiko i puntonan di salida
E prinsipionan básiko i puntonan di salida di ‘Stichting Brisa’ ta trata riba mehorashon di bida i partisipashon. Nos fundashon ta traha duru pa di un banda fungi e papel di embahador ‘informal’ i di otro banda pa evaluá e maneho di gobiernu. Tambe pa partisipá mas aktivamente posibel na desaroyo di e maneho, komo konsehero, i komo un fundashon ku ta dispuesto pa skucha otronan.
‘Stichting Brisa’ ta krea un plataforma pa por duna opinion libremente, oportunidat pa nètwèrk i tambe ta yuda e personanan resién yegá pa por haña nan kaminda den komunidat. Imaginabo, bo ta yega den un pais ku bo no ta dominá su idioma i bo no tin ningun konekshon ku e kultura ni e sistema di e pais. Bo no tin idea kon e merkado laboral i enseñansa ta hinká den otro. E kaminda pa bo por sintibo na kas lo ta unu hopi largu i kompliká. Nos fundashon ta rekonosé ku dor di e puntonan ariba menshoná, un gran parti di personanan di nos komunidat antiano i arubiano tin difikultat pa por partisipá den e komunidat hulandes. Komo konsekuensia, por tin akumulashon di problema: pobresa, desempleo (hubenil), un kantidat enorme di habitantenan no-registrá, kuido pa hoben, mas drop-outs na skolnan i no ta hasi bon uso di talentonan den ambiente laboral.
‘Stichting Brisa’ kier trese kambio den esaki dor di traha huntu, solidario, solushonando problema i tambe respetando e kultura i tradishon di nos islanan i tambe di Hulanda. Huntu nos por trese e kambio positivo den nos komunidat . Union ta hasi forsa!


text:
Centro Man Na Obra ta un departamento pa adulto di Fundacion Pa Esnan cu Un Deficiensia Intelectual Aruba. (Stichting Verstandelijk Gehandicapten Aruba / S.V.G.A.) Situa na Piedra Plat 97-A. Tel: 522-7859.
75 cliente adulto ta bishita Centro Man Na Obra diariamente. Centro ta habri di dialuna pa diabierna. Edad di e clientenan ta di 16 aña pa riba. No tin edad maximo, tanten cu e cliente por bay cu e meta di e departamento e por sigui participa. Centro tin 10 lider di grupo, un trahador domestico y un hefe di departamento.
Meta di e Centro ta pa brinda guia laboral p’asina e cliente por haya e.o. mas confianza propio, por yuda su mes riba mas tereno, sinti su mes mas util, bira mas independiente y pa algun cliente hasta pa nan por haya un trabao den nos mercado laboral.
E Centro tin diferente grupo di labor den cual e cliente mes por scoge esun cu e lo kier bay siña. Grupo di trabao cu e cliente por scoge pa traha na e Centro ta: grupo di strica paña, grupo cu ta traha bela, grupo di traha ceramica, grupo cu ta decora ceramica, grupo di hardin, grupo di carpenteria y grupo di laba auto. Den tur e grupo di trabao nan aki e accento ta keda poni p’e cliente haci e trabao di un calidad halto. Si ta un producto ta keda traha manera bela of ceramica, e articulo aki ta bay na benta. Tambe nos ta traha riba peticion pa ocacionnan manera ricibimento, bruid, bautismo etc. Otro trabao cu tambe e clientenan ta eherce ta trabao di hardin na cas di famia of empresa cu guia di un di nos lidernan y nos ta strica paña pa personanan particular.
Aspectonan laboral cu e clientenan ta siña den nan grupo di labor ta e.o:
- Cuminsa traha na tempo
- Concentra riba nan trabao
- Traha independiente
- Tuma iniciativa
- Anda na bon manera cu material y herment
- Bon comunicacion cu guia y e compañeronan di grupo
- Abilidadnan social
Ultimo cuatro aña nos a cuminsa tambe ta manda un grupo di cliente cu guia bay haci trabao pafo di nos Centro. Asina nos tin grupo ta bay haci trabao na un instancia of empresa. Nan ta bay bao guia di nos propio lidernan. Mayoria di e clientenan nan aki ta clientenan cu no por haya un trabao independiente debi nan edad of otro factor, pero bao nos guia nan por haci un bon trabao. Pa e clientenan cu tin un edad relativamente abao y tin un desaroyo positivo den nan abilidadnan di trabao, conducta, disciplina etc. nos ta busca stage pa nan pafo di nos fundacion pa nan por haya otro experencia di trabao. Tin un trahador di nos Centro cu ta encarga pa busca y guia e cliente aki na su stage (jobcoacher)
Un biaha pa siman (diabierna) e Centro ta brinda un programa pa haci e clientenan mas independiente cu ta posibel. Asina nos tin un grupo cu ta:
- siña cushina
- siña laba paña
- haci trabao domestico
- bay haci compra p’e departamento
- sali integra den nos comunidad
Nos tarea principal na e Centro ta pa laga e cliente haci mas tanto cu ta posibel e mes. Dun’e e guia unda e no por of mustr’e y dun’e guia p’e mes por siña pa haci mas cu ta na su alcance.
Personal di Centro Man Na Obra ta consisti di:
- 1 Hefe di departamento
- 10 Lider di grupo
- 1 Trahador domestico
Centro Man Na Obra
(Stichting Verstandelijk Gehandicapten Aruba / SVGA)
Piedra Plat 97-A
Paradera, Aruba
Tel: +297 522-7859
Fax: +297 522-7850
E-mail: man.na.obra@svga.com / centromannaobra@hotmail.com


text:
11 di aprel
11 di aprel ta e di 101 dia di aña (102 den un schrikkeljaar) riba e kalènder gregoriano. Ta resta 264 dia pa sera e aña.
A sosode[editá | editá fuente]
- 1905 - Albert Einstein ta publiká su teoria di relatividat
- 1909 - Ta funda e siudat israelí di Tel Aviv
- 1957 - Singapura ta independisá di Reino Uni
- 1961 - Inisio di e proseso kontra Adolf Eichmann na Herusalem
- 1970 - Ta lansa e nave espasial Apolo 13 na Merka
- 1979 - Ta baha Idi Amin, diktador di Uganda
- 2002 - Golpe di estado na Venezuela kontra Hugo Chávez ta frakasá.


text:
“Mira con Dios a salba mi,
Tur mi confiansa ta den djE,
Mi no tin miedo:
Señor Dios ta mi forsa, mi refugio.
E mes t’Esun cu a salba mi.”
Isaías 12:2
Cu dolor na nos curason, nos ta participa fayecimento di nos ser stima:
Roberto Virgilio Kelly
*09-10-1940 †06-10-2021
Su casa:
Maria Kelly
Yiunan:
Roberto y Jourenne Kelly-Werleman
Joshua Kelly
Veronica y Robert Segura
Nietonan:
Jeannely Kelly y Trebor Segura
Rumannan:
†Ignacio Orman y famia
Julieta Kelly y famia
Natalia Sam y famia
†Arcadio Rufino Kelly y famia
†Antonio Benito Kelly y famia
†Ruben Kelly y famia
Primo y primanan
Amigo y conocirnan, bisiñanan:
Edgar “Broertje” Maduro y famia
Nector Alicea y famia
Ruthmila Kock y famia
Wina Theodora Carthy y famia
Oscar Dirkz y famia
Aida Danies y famia
Farida Mansur y famia
Ex-coleganan di trabou Departamento di Aduana
Demas famia:
Kelly, Orman, Sam, Kock, Tjinkonfat, Marin, Werleman, Geerman, Tromp, Estevez, Willems, Arends, Lugo.
Ta invita pa acto di entiero cu lo tuma lugar diabierna dia 15 di Oktober 2021 na Cathedral San Francisco di Asis (Oranjestad) di 9:00 pa 11:00 di mainta y despues pa santana na Sabana Basora.
Despues di entiero no ta ricibi bishita di condolencia na cas.
Nos ta pidi disculpa si den momento di tristesa nos por a lubida un famia of conocir.


text:
Asamblea General ta e órgano mas haltu di 'Organización Latinoamericana y del Caribe de Entidades Fiscalizadoras Superiores (OLACEFS)' i ta tuma lugá un biaha pa aña. Na 2017, ofisina di Contraloría General di Repúblika di Paraguay a organisá e asamblea. Konforme e normanan, ta tene un reunion atministrativo promé ku e asamblea general.
E di 27 Asamblea General di OLACEFS a tuma lugá di djárason 4 te ku djabièrnè 6 di òktober 2017 ku partisipashon di kontralorianan di diferente pais, inkluso Kòrsou, komo tambe algun otro organisashon i entidat internashonal ku ta traha estrechamente ku e kontralorianan.
E temanan di karakter tékniko ku a keda tratá durante e Asamblea General tabata ‘Uso di análisis di big data den funshon di ouditoria’ i ‘Uso di performance audit pa evaluashon di e metanan di desaroyo duradero’. Pa Kontraloria General di Kòrsou, e evento akí tabata un bon chèns pa papia riba e temanan akí ku e otro kontralorianan, evaluá e progreso ku e diferente komunidatnan na nivel regional i mundial ta alkansando i fiha kua ta e akshonnan ku lo bai tuma den futuro.


text:
Censo ta informa lo siguiente:
Desde 1 september 2021 Pais Aruba lo introduci cambionan den nos Codigo Civil. Locual ta e parti cu ta regarda Censo su clientenan ta dos ‘producto’ of servicio nobo lo tin, cual ta:
1. Registracion di Partner (geregistreerd partnerschap) di mesun sexo of sexo opuesto;
2. Introduccion di escogencia di fam di yiu;
Censo ta informa breve e puntonan cu pa nos cliente ta mas importante den e ley y unda ta haya informacion tocante e producto y/of servicio.
Registracion di Partner
Pa Registracion di Partner ta necesario mescos cu den caso di un matrimonio, pa duna man (ondertrouw/ aangifte van geregistreerd partnerschap). Practicamente tur e exigencianan cu ta valido pa un matrimonio ta valido pa un Registracion di Partner, por ehemplo entrega di un acta di nacemento, un papel di soltería etc. Tur informacion y rekisito ta obtenibel riba nos website www.censo.aw na producto Geregistreerd Partnerschap.
Escogencia di fam pa un yiu
General:
Ley a cambia y ta prescribi cu desde 1 september 2021, yiunan por haya e fam di e tata of e mama.
Tambe si acaso e mama of e tata (pues 1 di nan) tin dos fam (dubbele naam p.e. e tata ta Croes Perez y e mama ta Maduro) e ora por haci un escogencia di combinacion di fam di e tata y e mama teniendo cuenta cu por usa 1 parti (solamente e parti dilanti) di e fam di e tata y 1 di e mama p.e. Croes Perez of un di e combinacionnan poni abou.
Ehemplo:
1 fam
Vader
Moeder
Resultaat:
1. Croes
Croes
Maduro
2. Maduro
1 di e mayronan tin 2 fam
Vader
Moeder
Resultaat
1.Croes Perez
Croes Perez
Maduro
2. Maduro
3.Croes Maduro
4.Maduro Croes
2 di e mayornan tin 2 fam
Vader
Moeder
Resultaat
1.Croes Perez
Croes Perez
Maduro Reyes
2. Maduro Reyes


text:
E obligacion pa duna alimentacion na un yiu (part I)
E obligacion pa cria un yiu no solamente ta conta pa e tata cu a reconoce su yiu, pero tambe pa esun cu a yuda procrea e yiu y no a reconoce. E termino huridico pa esaki ta ‘vaderschapsactie’. Den e articulo informativo aki nos lo trata na splica esaki. Nos leynan ta stipula den art. 1: 394 BWA cu e ‘verwekker’ di un mucha tin un obligacion pa cumpli cu gastonan di cuido y criansa di e mucha. E ‘verwekker’ ta e tata biologico di un mucha cu no tin un laso huridico familiar cu su yiu. Adicionalmente e obligacion ta encera percura pa costonan di subsistencia y gastonan di educacion te ora cu e yiu cumpli su 21 aña, conforme art. 1:395a BWA. E tata cu tin un laso huridico familiar cu su yiu ta pasobra e la reconoce.
Descendencia
Descendencia ta e laso cu ta wordo crea entre e hende homber , hende muhe y e yiu door di su nacimento. Nos por haci un distincion entre paternidad biologico y paternidad huridico. Tambe den comunidad por papia di un paternidad social cual mas tanto kiermen e persona cu a lanta un mucha 'mayornan di criansa'. E tata biologico ta e persona cu pa medio di forma natural a procrea e mucha cu e hende muhe. E ‘verwekker’ di un mucha semper ta e mayor biologico, pero e mayor biologico no tur ora ta e ‘verwekker’ (kinan por pensa riba un donante di e material genetico). E ‘verwekker’ di un mucha tambe ta obliga pa cumpli cu alimentacion di un yiu.
Nos Codigo Civil ta stipula ken ta wordo considera como e mayornan huridico di un mucha. Art. 1:199 BWA ta determina ken ta tata di un mucha. Tata di un mucha ta e hende homber cu na momento di nacimento di e mucha ta casa cu e hende muhe cu a duna parto, e homber cu reconoce e mucha , e homber cual su paternidad a wordo determina door di corte of e hende homber cu adopta un mucha. Esaki kiermen cu un mucha cu nace den un matrimonio automaticamente tin dos mayor pa ley.
Obligacion pa duna alimentacion na un yiu
Manera nos a indica caba e ‘verwekker’ di un mucha ta e tata biologico di un mucha cu no tin un laso huridico familiar cu su yiu. No ta relevante si den e caso aki tin of no un relacion amoroso entre e hende homber y e hende muhe. Si e mucha tin solamente un mama pa ley y no tin un tata den contexto huridico lo nifica cu e ‘verwekker’ di e mucha ta responsabel y tin e obligacion pa cria (duna alimentacion na un yiu) na e mucha como sifuera e ta su mayor pa ley. E obligacion aki ta wordo prescribi pa medio di art. 1:394 BWA. Si e mucha despues wordo reconoci pa un otro hende homber e obligacion di duna alimentacion na un yiu lo termina pa e ‘verwekker’, esaki ta loke Corte di Cassacion a dicidi den pasado. Loke si mester tene na consideracion ta e excepcion riba e regla principal aki cu nos a caba di menciona (e obligacion di e verwekker lo caba ora cu e yiu wordo reconoci door di un otro hende homber). Door di Corte Europeo pa derechonan di ser humano a wordo determina cu e obligacion pa sigui paga alimentacion na un yiu por continua den un situacion specifico. Segun Corte Europeo articulo 8 di e tratado Europeo di derechonan di ser humano (EVRM) ta pone un obligacion positivo pa e mucha keda cu su derecho riba alimentacion si acaso e hende homber cu a reconoce e mucha lo no tin e capacidad financiero pa mantene e mucha. Esaki ta nifica cu e ‘verwekker’ lo keda responsabel pa duna alimentacion na un yiu.
Nos kier enfatisa cu a trata mas tanto posibel na splica e terminologianan aki den Papiamento pero no tur biaha tin palabranan huridico exacto cu por wordo uza. Ta spera cu por a informa e lector den liñanan grandi tocante e topico aki. Den parti II nos lo bai splica con un mama por entama un caso pa exigi alimentacion. Si bo persona tin pregunta of ta desea asistencia huridico por tuma contacto cu nos via nos facebook page of nos e mail: plataformahobennanprofesional@gmail.com.
Scirbi pa studiantenan di ley:
Gerick Croes LL.B, B.ec
Minorca Martis LL.B


text:
KRALENDIJK – E hóben Gabriel Child, djabièrnè último den oranan di anochi na Jeugdhuis Jong Bonaire, a bira e bòksdó mas balioso (MVP) di e programa di bòkseo ku a tuma lugá e anochi ei. Tabata un tremendo programa organisá pa Jeugdhuis Jong Bonaire, kordiná pa sr. William Evertsz.
Pa loke ta e peleanan di e anochi, ocho na tur, esakinan a kuminsá ku un pelea di ekshibishon entre dos hóben di kua un mucha muhé i un mucha hòmber. E di dos pelea di e anochi tabata entre Shedean Winklaar i Zairick Merencia, di kua Zairick Merencia a gana. Di tres pelea entre Najur Alberto i Gabriel Child, tabata Gabriel Child ku a gana e pelea. Di kuater pelea di e anochi entre Roberto Martis i Ricardi Munoz, tabata Ricardi ku a gana e pelea. E di sinku pelea di e anochi tabata entre e hóbennan Arendly Theodora i Quintus Braaf, di kua Arendly a gana e pelea. E di seis pelea di e anochi, pelea entre Valdemar Janga i Brayan Coronado, di kua Valdemar Janga a gana e pelea pa nòkout poniendo su kontrinkante drumi riba lona. Di shete pelea di e anochi entre Christepher Statie i Dimar Kalma, tabata Christepher ku a gana e pelea. Por último e anochi tabatin e di ocho pelea entre Beekvenlo Charles i Timothy Domacassé, pelea ku Timothy Domacassé a gana.
Riba potrètnan bista di e apertura, peleanan, tambe momentu ku a premia e MVP di e anochi ku ta Gabriel Child.


text: Dialuna mainta tempran ladronnan a sigui cu nan accionnan di kiebro y ladronicia y e biaha’ki nan a bay na un establecimento den Blauwesteeg unda a kibra drenta. Mainta tempran Polisnan a bay na un negoshi na e adres ariba menciona. E ladron(nan) a drenta den e luga via di un buraco masha chikito cu tin riba e porta principal. Doño a bisa e Polisnan cu e ladronnan a bay cu boter y caha di bebida alcoholico, kisas muestra cu sigur ta mas cu un hende a drenta e luga aki. Den nan pura pa bay for di e sitio, un di nan a laga un pechi atras cu por sirbi como prueba den e investigacion.E negoshi aki a haya un doño nobo den luna di augustus ultimo como Bontekoe Cafe. Esaki ta di dos biaha den 2019 cu e negoshi aki ta haya bishita indesea di ladronnan.Personal tecnico di Cuerpo Policial a presenta na e sitio pa haci nan investigacion tambe.Tanto na cas como na negoshinan mester tuma extra precaucion pasobra ladronnan den e ultimo dianan aki lo haci mas uzo di tur chens cu haya pa horta, manera den e caso aki simplemente bebida pa consumi e temporada aki.


text:
WILLEMSTAD – Djadumingu ultimo a klousura e temporada festivo di Seú, un fiesta di kosecha unda gradisimentu i prosperidat ta para sentral. Pa más ku 200 aña, pueblo di Kòrsou a salí den kayanan di Banda’bou, i e delaster 45 aña tambe den esnan di Otrobanda, durante e marchanan kultural ku día pa día ta birando más grandi.
Un reportahe di Deya Mensche
Según Christopher de Wind, dirigente di grupo Sembrado di Speransa, gobièrnu mester duna mas sostén finansiero na e selebrashon di Seú, paso esaki ta kresiendo eksponensialmente. Apesar di estado prekario di nos ekonomía, tog 42 grupo a partisipá e aña aki.
Remarkabel ta ku e selebrashon di Seú ta hopi mas grandi ku karnaval, apesar ku Seú ta haña menos sostén komersial. Según Lionel Jansen, presidente di Fundashon Kultural Kòrsou, gobièrnu ta hasi sufisiente mirando e situashon ekonomiko aktual. Jansen ta lamenta ku gruponan tin mal kustumber di sténs riba gobièrnu of e fundashon pa finansiá nan. Si Jansen ta haña ku e sén mester yega na tempu, pa asina Seú su potensial komo produkto turístiko por bira más grandi i gobièrnu por promové e marcha komo patrimonio kultural. “Hopi turista ta interesa den e historia di nos país i ke eksperensiá loke ta típiko i úniko, i e selebrashon di Seú ta esei sigur pa Kòrsou”, ela splika.
Ret Karibense a wapa ku Deborah Lantveld, un surnameo ku tin dos aña biba na Kòrsou, i ken a partisipá pa promé biaha ku grupo Sembrado di Speransa. “Ta importante pa e turista of e ekstranhero bibá na Kòrsou, eksperensiá e kultura kurasoleño. No laga hende konta bo, pero tuma un kurashi i djòin un grupo”, ela splika.
Hóben ta para sentral
E aña aki e Kantadó mayo ta Sharrel ‘Adjatay’ Denisia, di 24 aña, ku ta hasi’e e ganado di más hóben di e kompetensia. Adjatay, kende ta bini di un famia musikal, a kuminsá partisipá ku 18 aña di edat i klasifika varios biaha promé ku ela gana. Según Jansen, e delaster 15 pa 18 aña un ola di sanger fresku a kuminsá flui den e selebrashon di Seú, atraiendo hopi hóben. Jansen ta enfatisa ku e hobennan mester sa ku Seú no ta solamente baile, músika i koreografía i mester kompronde kiko ta e esensia di Seú.
P’esei huntu ku FAJ, Fundashon Kultural Kòrsou a kuminsá drenta skolnan bek pa duna charla i kursonan informativo i ta spera di kontinúa esaki henter aña. Tambe nan a introdusi un sonido rítmiko na Seú, usando instrumentonan moderno na e base akústiko, algu ku no ta sinta bon serka tur tradishonalistanan. ‘ta hopi importante pa tin hóben den Seú, kual ta baiendo den un direkshon más amplio ku no ta benefisia un grupito so, pero ta pa henter Kòrsou’, Jansen a kontinúa.
De Wind di su partí, sigur ta kere den e hóben i a opta pa traha ku un tím hóben di amigu i famia. ‘Mi ta kere den empodera hóben, i si bo ke hóben den Seú, bo mester imbolukra nan’, ela enfatisa. E aña aki Seú a keda dedika na baluartenan Pincho Anita, Ludwig Isabella miho konosi komo DJ Danger, Ilse Monte i Bertulio Fecunda. A selektá nan pa nan trayektorio i kon nan ta aporta i promové Seú.


text:
KRALENDIJK – Kuerpo di Polis Hulanda Karibense (KPCN) ta determinado pa gana konfiansa di komunidat bonerianu ku empeño di un bike team.
Awe dies empleado di polis i marechaussee ta hasi e èksamen di biker. For di febrüari e bikernan pa dia ta bai kore dos warda èkstra na Boneiru.
Belkis Osepa ta papia ku brigadir Fernando Perigault Monte
Training
Dos senior trainer di e sentro di edukashon di Koninklijke Marechaussee na Apeldoorn a duna e biker training. Segun Mark Temmink e tim ta kla pa kuminsá. Durante di e training kòrtiku nan a train intensivamente. “Mester a adaptá na e kalor si. Tabata leuk pa traha ku un tim di tantu polis lokal i marechaussee. Tur dos tabata riba e mesun nivel. T’asina si ku e koleganan hulandes ta mas kustumá di sinta riba baiskel henter dia.”
Awor ku bike team tambe ta traha tin mas ‘unifòrm blou’ riba kaya. Kuerpo polisial ta aspirá tambe pa haña kontakto mas estrecho ku públiko. Presensia di e bikersteam mester kontribuí na esakii.
Konfiansa
Brigadir Fernando Perigault Monte komo lider di e Bike Team Bonaire ta sigur ku e tim lo pèrkura pa komunidat haña mas konfiansa den polis. “Na Hulanda ta eksaktamente meskos. Den outo bo ta isolá. Den kaya riba baiskel bo ta mas visibel. Hende lo aserká bo mas lihé. Nos ta mas aksesibel i nos ta duna pueblo mas konfiansa.
Outor: Belkis Osepa


text:
Title
N.V. Elmar Press Releases
Tue, 09/15/2015 - 14:26
Cu colornan nobo y briyante, NV Elmar ta demostrando un "look" completamente nobo den tur su sucursalnan. E compania ta cambiando su imagen corporativo, den un esfuerso pa adapta e cultura, enfoca pa brinda mas y miho servicio, specialmente cu nan vision pa ta mas eficiente posibel.
Sun, 09/13/2015 - 14:23
Despues di lunanan di preparacion, curso intensivo, inversion grandi y adkisicion di sistemanan automatisa di computer, N.V. Elmar a bay “live” cu su sistema nobo conoci como e “Customer Information System” (C.I.S).
Wed, 07/08/2015 - 09:43
Clientenan di N.V. ELMAR lo cuminsa nota e resultadonan di su sistema nobo di servicio na cliente, “Customer Information System” (C.I.S) cu ta diseña pa brinda miho servicio na e clientenan y provee un base mas eficiente pa cu tecnologia di informacion pa su operacionnan comercial.


text:
Diabierna 13 februari desde 12:00 pm SVb ta cera pa publico
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 13 februari 2015 desde 12:00 pm.
Desde 12:00 pm notificacion di AO no ta posibel. Tur notificacion di AO despues di 12:00 pm lo wordo tuma e siguiente dia riba diasabra 14 di februari entre 7:00 am y 11:00 am na 527-2782.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
ORANJESTAD, 06 maart 2021. Segun resumen di awe 15 persona a recupera, a registra un total di 35 caso nobo di Covid-19, di cual 3 ta no-residente. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 771 test. 'Postivity rate' entre nos residentenan ta 29%.
Casonan activo pa awe ta 202, cantidad di fayecido relaciona cu Covid-19 ta 76.
Hospital ta informa cu tin un total di 23 persona interna di cual 9 ta den Cuido Intensivo y 14 riba unidad general di covid. Edad promedio di esnan ingresa pa extra cuido ta 63 aña.


text:
Awe ariba dia internacional di Mucha y Hoben, SDG ARUBA TA LANSA VIDEO PA PROMOVE E METANAN MUNDIAL
ORANJESTAD - E comision di SDG Aruba ta lansa nan prome video oficial cu ta enfoca ariba e urgencia di tuma accion pa por logra e Metanan Mundial pa Desaroyo Sostenibel di Nacionnan Uni (SDGs), cu a crea pa stimula e nacionnan rond mundo pa traha cu e metanan aki pa por logra un mihor futuro y uno mas sostenibel pa mundo henter.
Awo mas cu nunca mester enfoca ariba e Metanan di Desaroyo Sostenibel pa crea un fundeshi mas resiliente pa nos isla y asina crea un futuro mas fuerte. E video ta mustra e hobennan splicando dicon ta importante pa pone atencion na e topico nan di pobresa, igualdad di genero, sostenibilidad y mas. Nan ta encurasha e futuro generacion ariba nos isla pa tambe aporta na e futuro di Aruba.
E video ta subraya e necesidad cu tin pa tuma accion y kier motiva Aruba su comunidad pa tuma decisionnan cu ta mas sostenibel. SDG Aruba ta presenta e 17 metanan cu ta necesario pa por crea un mundo mas sostenibel door di e ser humano pa e ser humano. Cu e lansamento di e video, e SDG Young Voices kier motiva e pueblo di Aruba pa sostene e metanan aki.


text:
Pa hopi tempo nos muchanan special a wordo laga un banda, awo a yega tempo pa inclui nan mas hopi posibel den deporte. Recientemente Aruba a conoce un gym nobo, Sensory Gym Aruba, cu ta enfoca nan mes riba nos muchanan special.
Jean Jarré Kock ta e fundado y entrenador fisico di e gym, e ta conta cu a nota tipo di concepto asina pero masbien na Merca. Kock riba su mes di profesion ta activo pa algun tempo caba ta brinda e deporte na e grupo di mucha aki. Awo esaki lo posibel cu su propio gym. E meta ta pa duna cualkier mucha cu tin un of otro dificultad, e oportunidad pa haci deporte riba nan mesun tempo y tambe nivel. Sensory Gym Aruba ya tin dos luna activo caba, te cu awo nan ta conta un total di 12 mucha.
E edad ta varia, muchanan di ya 3 aña te cu 12 aña ta bonbini na e gym. Tin diferente actividad cu e muchanan ta haci na e gym, cu ta stimula tambe e parti celebral, social emocional y motorico. Si abo tin un yiu cu dificultad y ta desea pa e forma parti di e gym aki, por yama libremente na 5687197 of por manda nan un mensahe riba nan Facebook page Sensory Gym Aruba.


text:
E komunidat di Boneiru a kambia hopi durante e ultimo añanan.
Instansianan ku nos tabata konosé algun aña atras no ta eksistí mas.
E servisionan ku tabata disponibel pa e adulto mayo (hende grandi, 60 plùs) ta funshoná bou di un otro nòmber, a disparsé òf ta parti di un struktura organisatorio kompletamente diferente, ku otro regla i prosedura i na un otro sitio
Pa e motibu aki Fundashon Konsulta pa Grandinan Boneiru a tuma e inisiativa pa kompilá datonan i traha e Mapa Sosial aki huntu ku Pasadianan pa Hende Grandi i Organisashonnan 60 plùs. E Mapa Sosial aki ta parti di e kombenio di kontrato di kuido ku Fundashon Konsulta pa Grandinan di Boneiru, FKB, tin ku entidat Públiko di Gobièrnu, OLB i Direktorado Komunidat i Kuido.
Mapa Sosial ta prinsipal pa tur grupo di enfoke ku e meta pa yega fásil na informashon nesesario.
E ta un manual kaminda personanan ku ta buska yudansa por haña numbernan di telefòn ku ta bailoso i/o sosial.
Tambe otronan interesá den trabou boluntario sa serka ken i unda por akudí
Mas importante ta ku Pasadianan pa Hende Grandi i Organisashonnan di 60 plùs tin un Mapa Sosial den kua nan ta wòrdu profilá.
Ku e desaroyo aki FKB huntu ku tur e aktornan ariba menshoná a kumpli ku e tarea pa produsí un Mapa Sosial i den futuro ta sigui komplet’é na benefisio di komunidat.
3 desèmber 2017
Na nòmber di Bestür Fundashon Konsulta pa Grandinan Boneiru.


text:
Geplaatst op 29 March 2021 dor di Ministerio Salubridat Públiko, Medio Ambiente i Naturalesa
WILLEMSTAD – Kòrsou ta konfrontando momentunan difísil dor di e vírùs di Covid-19. Pa e motibu akí Fundashon Kuido di Ambulans Kòrsou (FKAK) kier a rekordá pueblo di Kòrsou lo siguiente:\
Yamadanan hasí na 912 mester ta yamadanan pa kasonan urgente (spoed).
Si akaso ta konfrontando síntomanan paresido na Covid-19, por fabor yama bo dòkter di kas i sigui instrukshonnan.
Si mester di asistensia di ambulans, dòkter di kas mes lo tuma kontakto ku nos sentral di ambulans. Servisio di ambulans ta konfrontando un temporada hopi drùk debí na un subida drástiko di kasonan di Covid-19. Konsekuentemente, por sosodé ku tur ambulans ta okupá na mésun momentu.
Nos ta pidi pueblo kompletu koperashon i sigui tur instrukshon stipulá dor di Gobièrnu pa nos por baha e kontagio i salba bida di nos siudadanonan.


text:
Diabierna den un esfera sumamnte alegre y yena di emocion Dr. Horacio E. Oduber Hospital a haci entrega di diploma na diesun (11) nurse cu a logra specialisa. Di e diesun coleganan cu a gradua cuater nurse a specialisa den Cuido Intensivo, seis nurse di cual 2 di ImSan a specialisa den emergencia y 1 (un) nurse a specialisa den intervencion di cardiologia. E specialisacion aki a sosode den cooperacion cu Amstel Academie Amsterdam UMC.
Hospital ta pone hopi enfasis riba profesionalisa y specialisa p’asina eleva calidad di cuido y durante Covid-19 esaki tabata departamentonan cu sigur a forma un parti hopi importante den loke ta brinda cuido. E profesionalnan aki a mustra di ta comprometi cu hospital, comprometi cu comunidad, pero tambe tin perseverancia enorme pa logra nan meta.
Sr. Jacco Vroegop, Director di Hospital, a duna di conoce cu nan tabatin hopi reto durante nan specialisacion, pero na final tur a logra nan meta y ta algo sigur di aplaudi. Un meta cu Aruba sigur por ta orguyoso pasobra awor tin mas nurse specialisa pa brinda cuido riba departamento di ICU, departamento di Emergencia y tambe pa loke ta Intervencion di Cardiologia.
Vroegop a duna di conoce cu nan mester ta orguyoso di nan mes, pero tambe orguyoso di e team completo cu a traha incansablemente cu nan. HOH Academy cu a guia e proceso hunto cu un team cu a yuda p’e personanan aki por a crece den un carera nobo. P’e proximo añanan, hospital lo guia hende p’asina sigui profesionalisa y specialisa, esaki ta algo hopi necesario y ta spera cu esaki tambe ta mehora e calidad di cuido den hospital y pa comunidad di Aruba. Hunta di Directiva y team di maneho ta orguyoso y ta manda palabra di pabien n’e diesun graduadonan cu a demostra cu cuido y e pashent ta prioridad pa nan.


text:
Aruba Bank ta sigui apoya e lucha contra cancer di pecho
Oranjestad, 28 di october 2020 – Aruba Bank ta sigui apoya e lucha contra cancer di pecho. Nos ta consciente cu cancer di pecho ta afecta bida di nos clientenan, empleado, famia y tur cu ta biba ariba nos isla, di un forma of otro.
Aruba Bank ta aporta financieramente na Mary Joan Foundation su Wall of Hope 2020 pa yuda promove e atencion na e causa y recauda fondo pa e fundacion por sigui yuda e homber y muhernan den nos comunidad afecta pa e maleza.
Nos ta encurasha comunidad pa aporta na Mary Joan Foundation su Virtual Wall of Hope disponibel ariba e website y Facebook di Mary Joan Foundation pa nan por sigui cu nan bunita trabao.


text:
DEPARTAMENTO DI RIJBEWIJS TA CUMIINSA CU EXAMEN PRACTICO
Macuarima Aruba: Cuerpo policial kier a informa cu entrante diabierna 10 di juli 2020 , departamento di rijbewijs ta cuminsa cu examen practico.
Conforme cu e reglanan di DVG departamento di rijbewijs por cuminsa cu e examen practico.
Departamento di rijbewijs kier a enfatisa cu nan mes lo tuma contacto cu esnan cu ta pending pa cu e examen practico. Esaki ta conta pa e beursalen nan tambe.
Tambe ta haci un apelacion pa cada persona cu bin sea pa examen of pa otro servicio di rijbewijs pa bin cu nan mondkapje !!!!!!
Poco poco nos ta adaptando na e normal nobo y asina brinda e servicio optimal pa nos comunidad.


text:
Oranjestad – Parlamentario Endy Croes ta splica cu den temponan hopi dificil e gobierno aki ta logrando cosnan grandi. Figurabo si Mike Eman y AVP no a desgracia Aruba na e manera cu nan a haci’e con mihor nos lo por ta awe. Mike Eman y AVP a percura pa un Mega Debe y un desaster financiero nunca bisto mientras momento cu pueblo a core cu nan, nan a baha na awa lagando dos mensahe pa pueblo cual porcierto ta prohibi pa lubida. Uno tabata ta cu Mike Eman y AVP ta orguyoso di e debe y e debe t’ey pa nos tur pag’e pa futuro. E di dos: Benny y AVP den nomber di Mike Eman a splica cu “Nan, esta AVP no ta give a damn” cu locual nan a haci cu e pueblo! Esaki ta refleha e responsabilidad y e stimacion cu Mike Eman y AVP tin pa e pueblo aki.
Desaster laga atras pa AVP
No solamente nan a desgracia e pais aki financieramente pero tambe a laga un desaster social atras. Por ehempel, e ex-minister Social di AVP tabata mucho ocupa ta bende permiso y cu su negoshi di 2000 onheffingen, enbes di tabata atendiendo problemanan social di pais Aruba. Pues cu cambio di gobierno tur e bagamunderianan aki a pasa pa pasado. Gobierno actual – bao di condicionnan sumamente desfaborabel – mester a busca formula pa saca Aruba dilanti. No mester perde for di bista e hecho cu banda di e desaster cu AVP a laga atras nos tin un Hulanda cu ta pone hopi presion y condicionnan despropocional pa Gabinete Wever Croes. Hulanda ta co-culpabel di e situacion actual. Alabes e situacion delicado di Venezuela.
Logronan positivo
Den tur e turbulencia aki Gobierno a percura den menos di dos aña pa diferente cos positivo sosode. Uno a percura den 2018 pa un presupuesto budget neutral y no a bin presta extra placa den luna di december manera cu AVP a haci pa 8 aña largo. Gobierno a percura pa amplia canasta basico buscando e alivio pa pueblo. Gobierno a aumenta minimunloon y a baha loonbelasting. Tras di trabaonan duro di Ministernan por mira cu Aruba tin por ehempel un Turismo creciente cual porcierto den un publicacion recien Aruba ta na number 4 den e top mundial pa cu RevPAR esta Revenue per Available Room (entrada pa kamber disponibel) pa locual ta trata e promer 6 lunanan di aña na un balor di $259.47 dollar. Pa locual ta trata economia tambe a cuminsa duna tendencia di mehoracion y ta creciendo. Last but not least, trabaonan duro riba e tereno di labor. Nos por a tuma nota di un rapport recien publica unda a confirma cu desempleo na Aruba a conoce un rebaho substancial den comparacion cu aña 2017 y esaki hustamente ta refleha bek riba e trabaonan cu ta wordo desplega. Sigur nos no ta ainda unda nos lo kier ta y sigur esaki lo tuma mas tempo promer cu por tin Aruba riba rails atrobe despues cu AVP a “ontspoor” Aruba. Nos lo percura pa sigui traha dia y anochi pa rescata Aruba y garantisa e trankilidad y felicidad bek di nos pueblo.
Gabinete Wever Croes haciendo lo imposibel bira posibel den corto tempo. Croes ta termina pidiendo pueblo e comprension necesario pa hunto nos persevera pa lo mihor, anto Sin Miedo!


text:
E aña aki un biaha mas partido MEP tin su campaña di yena formulario di belasting. Mirando e situacion di Covid-19 pa por keda yuda, e biaha aki mester yama pa haci un cita. Tin cu yama e number 5931026.
E campaña a cuminsa siman pasa y lo continua e siman aki. Lo ta 3 dia pa siman, esta riba diamars, diahuebs y diasabra. Nos ta yuda hende parti mainta di 9’or pa 12’or y parti atardi di 6’or pa 9’or. Mas cu claro tur cu haya cita mester percura pa trece tur e documentonan necesario manera: loonopgaaf 2020 SVB, loonopgaaf 2020 APFA, loonopgaaf 2020 di Lago Annuity Foundation, carta di interes di prestamo di banconan, carta di interes y gastonan di hypotheek, carta di interes di Credit Card etc. Si bo mester di yudansa esaki ta bo chens. Un siman mas MEP ta yuda bo yena bo formulario.
Siman pasa nos a yuda un total di 311 persona cual sigur ta indica cu tin un necesidad den pueblo pa keda yuda cu e yenamento di e formulario di belasting. E servicio aki MEP ta haci’e gratis pa e comunidad y sigur ta gradici tur nos boluntarionan cu ta yuda nos haci e campaña aki posibel.


text:
WILLEMSTAD – E trato riba kontenido di e kaso Magnus lo tuma lugá na stathùis. No na kazerne di marina na Suffisant ni na base di marina na Parera. “Presidente di Korte no ke situashon afgano”, minister di Hustisia Nelson Navarro ta splika.
Al fin al kabo ta presidente di Korte ta esun ku ta disidí. “A deliberá na tempu ku ministerio di Defensa. Pero nan tin un protokòl kaminda tin seguridat ekstenso. E wes di e seshon i presidente di Korte no ke e tipo di ‘situashon afgano’ aki i a bisa ku nos no tin nodi di bai asina leu. Entretantu tempu a kuminsá pèrta i presidente di korte a tuma e desishon”, Navarro ta splika.
‘Muchu poko personal’
Korte mes ta duna un otro splikashon. “A resultá ku pa e siman ei no tin sufisiente personal disponibel pa ekipá Suffisant. Ta tereno di defensa i ei ta marechaussee ta enkargá ku seguridat. Pa e siman ei tabatin muchu poko hende disponibel. Ta ferfelu ma no ta otro”, wes di prensa Mauritz de Kort ta splika. Marechaussee ta referí hende pa Defensa pa splikashon, Defensa di su parti ta referí hende pa Korte.
Kapas di tur kos
Minister Navarro ta papia e kos bon kla: “Sigur sigur, lo m’a preferá un otro solushon. Mi ta prekupá sigur sigur pa seguridat, pasobra nos sa ta di ki kaso grandi ta trata i ki tipo di hende ta envolví. Si nan por asesiná un parlamentario di dia kla, nan ta kapas di hasi tur kos.”
Dia 4 di ougùstùs e trato di kontenido di e kaso Magnus ta kuminsá, kaminda kuater sospechoso di e asesinato di Helmin Wiels lo parse dilanti wes. E trato di kontenido aki lo dura un siman, i lo tené na stathùis na Punda mes numa. No ta Navarro so ta prekupá p’esaki, partido di koalishon PAIS tambe entretantu a hasi diferente apelashon pa kambia e lugá aki ainda.
Bista di turista
PAIS ta premirá problema di tráfiko den sentro pasobra tin hopi interes pa e kaso. Ademas e kos no ta keda nèchi pa bista di turista, asina Alex Rosaria i Mike Franco ta bisa. Pero ta presidente di Korte tin último palabra, i te ainda no ta parse manera e ke kambia su desishon.
“Nos ta hopi okupá ku e konsekuenshanan logístiko i di personal i e retonan ku bo tin relatá na seguridat”, de Kort ta konta. Riba e pregunta ku no por a solushoná e problemanan di personal na marechaussee e ta kontestá: “A wak e opshon si pa tene e seshon mas lat, pero nos ta haña nos ku limitashon legal. Pa kambia pa un fecha mas lat defensa mester koperá. Despues di deliberashon ku e abogadonan di defensa a disidí di tene e seshon dia 4 di ougùstùs mes pa motibu di opheshon logístiko i personal.”
Opheto
Den e seshon anterior di e kaso Magnus, na desèmber di aña pasá, un di e bishitantenan lo a trata di hiba un opheto paden ku no ta pertenesé ei. Korte no ta bisa di ki sorto di opheto ta trata. “En berdat polis a haña algu serka un hende, na final esaki no a drenta e sala. A evaluá tur seshon ku polis i Vrijwilligerskorps Curaçao i for di esei a sali ku e medidanan ku a tuma ta sufisiente”.
Outor: Anneke Polak


text:
TEXAS – Un William Shatner (90) emocional, diaranson mainta a gradici Jeff Bezos pa e oportunidad di por a bay den espacio un rato den e cohete BlueOrigin. “Mi ta spera cu mi no ta perde e sentimento aki nunca” Shatner a bisa, brasando e biyonario doño di e compania cu a manda Shatner den espacio pa algun minuut. “Masha danki” e ex actor di e serie popular Star Trek a bisa finalmente.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ORANJESTAD – Sanshon i un frontera ku Venezuela será ta toka espesialmente industria di turismo, refineria, zona liber i ta sòru pa preis haltu di kuminda kontinuamente. Pero ekonomia ta keda den balanse pasobra mas i mas venesolano ta invertí den inmóbil.
Minister di Asuntunan Ekonómiko Xiomara Ruiz-Maduro ta bisa ku Venezuela su seramentu di frontera kuminsamentu di e aña aki tin ménos efekto riba e preisnan di kuminda. Aña pasá ora Venezuela a sera e frontera pa promé bia ta espesialmente e preisnan di fruta, berdura i piská a subi. Awor esaki ta diferente pasobra e importadónan a keda buska nan fruta i bèrdura otro kaminda.” Pero e ta atmití ku e preisnan promé ku e embargonan venesolano tabata mas abou, pasobra mester buska kuminda for di otro pais mas karu.
Segun sifra di Ofisina Sentral pa Estadístika fruta e último 12 luna a bira 27.5 % mas karu. Preisnan di kuminda ku ta kome na kas den e temporada ei a subi ku 11.7 %.
E zona liber (e área kaminda ta hasi negoshi liber di impuesto) sigur ta sufri, Ruiz-Maduro ta bisa. “E dos kompania mester a kita 50 hende for di trabou kaba pasobra tin ménos komèrsio entre Venezuela i Aruba.”
Na e refineria tambe luna pasá a kita desena di hende for di trabou pasobra pa motibu di e sanshonnan merikano a fris plaka pa e di dos fase di konstrukshon pa e start di nobo. Pero siman pasa a yega bon notisia; eksplotadó Citgo a haña pèrmit di outoridatnan merikano pa hasi negoshi atrobe e 18 lunanan binidero. Miéntras ku e kompania mama di Citgo, e kompania di zeta di estado venesolano, si ta keda ku sanshon ainda.
Mas venesolano ta kumpra inmóbil
Pero Aruba su ganashi di mas grandi ta bini di turismo. Un sinku aña pasá despues di for di Estádos Unídos, mayoria di turista tabata bini for di Venezuela. Pero for di tempu di e krísis esaki a baha kompletamente.
Tur e konsekuensianan negativo aki pa ekonomia segun minister Ruiz-Maduro no por ekspresá den pib (produkto interior bruto) pasobra no ta mantené e datonan pa kada region.
Tòg e ta positivo i esaki ta pa motibu di e oumento di invershon venesolano, espesialmente den inmóbil. “Ku esaki nos ekonomia a keda den balansa.” Ta trata espesialmente di invershon den hotèl i otro akomodashon pa turista.
Di unda tur e plaka venesolano ei ta sali?
Si venesolano invertí den inmóbil arubano, e ora ei e sistema di entre otro banko i notario mester kontrolá di unda e plaka ta sali, Ruis-Maduro ta splika. Aruba tambe tin un punto di Mèldu Transakshon Inusual. E instansha aki ta kontrolá serka transakshon sospechoso si por ehèmpel no a haña e plaka ku labamentu, via terorismo òf otro aktividat kriminal.
Pero e minister ta rekonosé: Hopi bia e plaka ta drenta via kompania venesolano den eksterior, espesialmente di Miami. E por garantisá ku por ehèmpel e plaka no ta bini di gobièrnu Maduro ku asina ta purba di saka plaka ? “Nò, esei mi no por garantisá”, e minister ta bisa.
Empresario korupto
Na 2016 a kondená e empresario venesolano Roberto Rincón na Estádos Unídos pa motibu di korupshon serka reglamentu di kòntrakt na na e kompania estatal di zeta PdVSA. E kompania venesolano ta e kompania mama di Citgo, gerente di e refineria arubano. Gobièrnu anterior Eman II a firma e kòntrakt di e refineria. Rincón a haña diferente tereno na Aruba serka e minister di infrastruktura anterior Benny Sevinger. Esaki a ninga na 2016 ku el a benefisiá Rincón durante e proseso di duna tereno ku a pasa inusualmente rápido.


text:
KRALENDIJK – E sentimentu na Boneiru pa ku elekshon di Konseho Insular dia 18 di mart ta balansá entre speransa ku e isla lo haña mas bienestar despues di elekshon i skèptisismo pa ku polítika. E elekshon aki ta un importante i determinante pa futuro di Boneiru. Tambe por konkluí despues di un kampaña polítiko ferviente ku ta difísil pronostiká resultado dje elekshon.
Shete partido ta partisipá na e kontienda elektoral. Na 2011 e kantidat tabata sinku. Tur shete partido a midi forsa ku otro pa haña e votadó na su banda. Partidonan a hasi ekstensivamente uso di medionan di komunikashon pa pasá seri di programa ku entrevistanan i propaganda pa haña mas tantu voto durante elekshon. E maneranan tradishonal pa gana voto tampoko no a keda atras. Banda di partimentu di steker, tíshùrt, bandera i otro material di propaganda, tabatin tambe banda i kantantenan popular lokal i for di afó, pa atraé e votadó drenta kura di un partido.
Un kontribushon di Belkis Osepa
Konsiente
E grupo mas grandi di e reim 12 mil persona ku derechi pa vota ta riba 40 aña bai ariba. Castida Marcera ta Dominikana (66) i ta biba 27 aña kaba na Boneiru. Anke ainda na bíspera di elekshon hopi Boneriano ta duda riba kua partido nan vota; Castida Marcera sí sa. “Mi ta hopi konsiente sí riba kua partido mi ta vota. Aña pasá a primintí nos mas penshun, pero el a keda meskos. E gobièrnu nobo mester hasi algu na salario i penshun.”
Marcera ta un dje poko habitantenan di Boneiru ku ora a puntr’é riba kaya, el a bisa mesora ku e sí ta bai vota. Hopi ku a haña e pregunta ta bisa ku nan ta duda. Tin di nan ta sképtiko i ta bisa ku votamentu ta pèrdèmentu di tempu, pasobra nada lo no kambia. Otro no tin konfiansa mas den polítikonan.
Mentira
Richenel Abrahamsz: “Polítikonan ta hasi kos pa kumbiní nan mes i nan famia. Ora mi tende nan papia na radio mi ta bisa: ata nan ta kumpra hende atrobe pa gaña nan. Nan no ta kumpli ku loke nan primintí pueblo. I esnan ku gana elekshon mes semper lo bisa ku nan no por drecha loke esnan promé a daña. E mentira ei lo keda.” Abrahamsz tin gana pa e gobièrnu nobo dediká atenshon na e sector laboral pa krea mas trabou.
Yufrou Thea Pauletta (69) sí no tin mashá duda. Anke e ta haña ku e metanan di e partidonan ta kasi meskos, loke por pone e votadó konfundí. Tòg e ta bisa ku mester tene kidou ku e gritu pa kambio. “Mi ta bisa ku loke ta bon mester keda kuné i drecha loke no ta bon.” E ta spera ku tur hende hasi uso di nan derechi di vota. “Si bo no hasi uso di dje, kon bo por reklamá despues.”
Finansa
Un otro krítika ku por tende riba kaya ta ku no ta duna splikashon kon ke finansiá tur e plannan ku ta trese dilanti den e programanan di partido. E partidonan no ta duna bista bon kla di e preis di e promesanan. Vladimir Mercera (33): “Bo no sa kua dje partidonan ta konfiabel. Ora un hende pèrdè konfiansa, ta difísil pa bo gar’é bèk. Tin muchu primintimentu i no tin kumplimentu.”
Outor Belkis Osepa


text:
LONDEN – Caitlin Spencer ta victima di traficacion di hende y victima di un caso grandi di abuso sexual di mucha. Segun Caitlin miles di homber a abusa di dje y e tin e gevoel cu pa autoridad su caso no tin urgencia.
Caitlin Spencer, cu no ta su nomber real, pero pa protehe su mes e ta usando e nomber aki.
“Please let me go”
Recientemente, Caitlin Spencer a scirbi un buki cu yama “Please Let me go” cu a keda publica den luna di Augustus 2017. Den e buki aki, e ta conta detayadamente di e bida horrible cu ela hiba na man di e gruponan di traficador di hende y durante e abusonan sexual door di miles di homber, con nan tabata maltrat’e, skop’e y hopi mas.
Abusa sexualmente pa 15 aña largo
Spencer a wordo sexualmente abusa pa 15 aña largo, 11 biaha ela sali na estado, 7 biaha ela haci abortus, dos biaha ela perde barica y for di e abusonan aki a nace dos yiu muher.
Ela keda trauma pa resto di su bida, pero e abusadornan si te ainda ta den libertad. Esaki ela bisa un journalista di The Mirror, dia cu ela publica e buki.
E abuso a cuminsa tempo e tabata tin 14 aña
E abusonan a cuminsa tempo e tabata tin 14 aña, Caitlin a mira un aviso den corant cu nan ta buskando fotomodel, ela reaciona y e persona aki a keda di pasa na su cas pa saca su potret. Un homber decendiente di Pakistan a presenta y e dia ey ela wordo abusa sexualmente door di e persona aki y ela wordo prohibi di conta di loke a pase. Despues cu e abuso a sosode Caitlin a bay baña y a cera su curpa den camber y no tabata tin e durf di mira su famia, ela duna su mes tur e culpa.
Menasa di morto of di kima su cas
Despues esaki a sigui y mester a bay traha pa clientenan di e homber Pakistani, paso nan a cuminsa menas’e cu si e no haci’e, nan lo mat’e of nan lo kima su cas.
Caitlin no ta corda tur e hombernan cu a abusa di dje tempo e ta mucha, pero un di nan tabata un politico local, y cu despues ela keda den shock di a mira un persona cu a abusa di dje den un posicion cu asina hopi influencia, claro e tabata furioso.
Prome alarma a wordo bati
Te na momento cu ela sali na estado den su diario su mama a lesa esaki y mesora a sali pidi ayudo pa su yiu, ela bay polis pero nan a bisa e mama cu ta un proceso largo y polis a bisa e mama cu su yiu ta un prostituta hopi conoci y cu ta su mes mester stop cu e bida aki.
Hopi Dolor, droga y alcohol tabata pa domina e dolor
E abuso a sigui y otro chulo a cumpre, tin ora e mester a soporta abuso sexual den grupo di hombernan y e tabata wordo filma te riba e dia di awe por mira filmacionnan aki riba internet.
Fisicamente Caitlin tabata haya hopi dolor, ela siña cera su mes pa esaki, pero no ta facil, no ta tur ora e ta logra y tin cu usa droga of alcohol pa soporta tur e dolor y sufrimento. Den e bida di prostitucion cu ela hiba, ela wordo menasa cu cuchiu.
Ayudo y asina por a huy for di man di e traficadornan di hende
Na 2013 Caitlin a cuminsa haya ayudo di instancianan y oficialmente nan a consider’e un victima di traficacion di hende, esaki a pasa despues cu ela logra huy for di e gara di grupo criminal cu a cumpre. Via un miembro di famia cu ta biba na Australia, ela huy hunto cu su dos yiunan. E paso grandi aki ela tuma na momento cu un di su yiunan tambe a hera bira victima di abuso sexual.
Sufriendo di Trastorno di stress posttraumatico y no por ta un fuente confiabel
Su lucha pa husticia a cuminsa, ela entrega den man di autoridad un cantidad di potret di Facebook di 80 miembro di e gang criminal aki cu ela colecta hunto cu polis, pero no por a wordo usa den su caso. Door di tur e añanan y e cantidad di abuso sexual cu e mester a soporta, Caitlin Spencer ta sufri actualmente di trastorno di stress posttraumatico y pa e motibo aki autoridad no ta consider’e un fuente confiabel paso e la keda cu hopi buraco den su memoria.
Plama e informacion rond por medio di su buki
Tambe nan a bise cu e material di DNA no ta suficiente prueba, pesey mayoria di e abusadornan ta cana liber rond. Segun Caitlin e no por laga nan gana e bataya y ta haci tur loke ta den su man pa plama e informacion rond y pesey ela scirbi e buki, pa tur hende por haya sa kiko tur e como un mucha di 14 aña mester a soporta pa 15 aña largo, na man di e traficadornan di hende cu ainda ta den libertad.


text:
WILLEMSTAD – E resultadonan di èksamen di e aña di skol 2016-2017 na Kòrsou ta mihó ku a ferwagt, mirando e adaptashonnan ku a introdusí na yanüari 2016 na e diploma di havo/vwo. Asina e direktivanan di skol lokal ta haña. Na 2014 e minister hulandes Jet Bussemaker a palabrá ku Kòrsou ku na 2016 i 2017 lo hasi e diploma nan igual na e nivel hulandes.
E adaptashonnan aki ta nifiká ku aworakí un alumno mester tin un promedio di 5.5 pa su èksamen general ku solamente un 5 pa un di e tres materianan prinsipal, esta ingles, hulandes i matemátika. Mas o ménos 81 porshento di e kandidatonan di vwo i 64 porshento di e kandidatonan di havo a slag e aña di skol aki. Esaki ta e resultado provishonal despues di e hèrèksamennan.
Un reportahe di Deya Mensche
“Si bo wak e sifranan di último añanan, bo no ta mira mas ku algun porshento di diferensha”, Lisette Van Lamoen-Garmers, direktor di e Fundashon RK Schoolbestuur, esun di mas grandi na Kòrsou, ta bisa.
Di tres adaptashon
Pero mester introdusí un di tres adaptashon ainda, esta e tèst básiko di aritmétika pa havo, vwo i kisas vsbo. Esther Padilla-Bomberg, kabes di ETE, e sentro di ekspertisa pa èksámen di ministerio di Enseñansa: “e tèst ta midi e konosementu básiko di aritmétika, ku mester keda na nivel, komo ku den kurso di tempu esaki por bai atras hopi”, e ta splika. Padilla-Bomberg ta bisa ku e adaptashon ku a añadí ainda mester registr’é den lei, pero e ta premirá ku lo introdusí esaki ofishalmente aki dos aña.
“Durante mi kòmbersashonnan ku e direktivanan di skol, a sali na kla ku e porsentahe di esnan ku a slag no a bai atras” Padilla-Bomberg ta bisa. “Un bon resultado final ta basá riba henter bo trayekto di skol i no solamente un resultado di èksamen final.”, e ta enfatisá. Van Lamoen-Garmers ta añadí: “e adaptashonnan tin un influensha positivo riba e nivel di enseñansa, ku e garantia riba un mihó konekshon ku e enseñansa universitario na Hulanda i otro pais.”
‘Dosente ta protagonista’
Padilla-Bomberg ta rekonosé si ku e último añanan e resultadonan di e èksamen di havo no tabata optimal i ku mester bini un plan pa mehorá esaki. Segun Errol Cova, presidente di e Fundashon KPEK – ku ta dirigí riba desaroyo di enseñansa – e nivel d enseñansa fundamentalmente ta dependé di e dosente. “E dosente ta e protagonista prinsipal ku ta fomentá, mantené i desaroyá e kalidat di nos enseñansa”, Cova ta haña. “Meskos ku e pasamentu di e kondishonnan mas severo pa e diploma havo/vwo pa e alumno.”


text:
Diahuebs mainta durante conferencia di prensa di partido AVP, Arthur Dowers na atende e punto di duda grandi cu tin den comunidad, relaciona cu henter e contamento di voto y e forma dictatorial cu Conseho Electoral a atende cu e asunto aki.
“Aruba a pasa den un eleccion 2021 bou circunstancianan hopi peculiar caminda por a mira con Gobierno a haci tur esfuerso pa manipula e eleccion aki, caminda tur di nan los a logra di opone y para.
Sinembargo na final pueblo por a mira cu nan a crea un caos grandi caminda a logra di manipula cu votonan cu a bay pa diferente partido y por a nota tambe cu Conseho Electoral tabata intransigente pa loke ta trata e proceso cu ta regla den ley pa duna hende oportunidad pa protesta contra di e eleccion aki.
Ta increbibel cu den un pais democratico, un Gobierno c’un Conseho Electoral, lo kier keda laga un duda existi pa semper den e pais aki, cu nan a logra hunto cu Gobierno, horta un eleccion.
Ta imposibel tambe pa kere c’un grupo di hende cu a haci un trabou mes malo cu nan a haci akinan, pa despues bin pretende cu AVP ta critica cierto hende di urna etc. y AVP ta critica e proceso y nos ta keda para ‘riba cu e proceso aki no ta un proceso democratico.
Ora ley ta bisa bo cu tin cu laga hende drenta den un reunion di Conseho Electoral, bo no tin e autoridad pa djis dal porta sera den nan cara.
Ley ta bay riba tur Minister y tur miembro di Electoraaleraad, pero nan ta bin pretende cu pa motibo di Covid, nan no por permiti algun hende drenta pa vocifera nan opinion den un reunion di Conseho Electoral.
Sinembargo na cualkier momento bo drenta un departamento di Gobierno den ultimo simannan, por mira cantidad di hende hunto bisti y otronan sin mondkapje, pero boshi di hende presente den diferente oficina di Gobierno y e departamento concerni no ta un excepcion y mester a laga hende drenta.
Pueblo por a mira gobernantenan y varios hende cu ta encarga cu maneho di Covid den ultimo dianan, tur riba otro den reunionnan politico, durante di parade y bailando riba otro.”
Sr Dowers a sigui mustra cu mirando e comportacion di Conseho Electoral y Gobierno, tin cu deduci cu Covid tabata di vacacion te cu diaranson mainta, ya cu diadomingo ultimo no tabatin Covid ningun caminda rond Aruba ya cu por a mira hende den parade ta baila, ta bula y ta fiesta tambe canto di caminda y e ora ey no tabatin Covid.
El a señala cu ta excusanan sumamente ridiculo p’asina atrapa derecho di hende den e pais aki.
“Sinembargo tin hende of pueblo ta reclamando caminda nos por tuma un ehempel di tantisimo caso di un señora, kende ta reclama cu el a vota na un urna hunto cu su mama y mas miembro di famia, pero p’e candidato cu nan a vota pe, a haya sero voto na e urna ey.
Kico e ta wordo bisa pa esnan concerni, cu kisas t’e famia a vota robes, pues aki ta papia di un famia educa cu a vota hopi biaha den nan bida, ningun di nan por haci un distincion den e cifranan di 2 cu 3 of 4 y tur segun Conseho Electoral, lo a vota robes.
Hasta tin candidatonan cu a vota pa nan mes na un urna, pero a haya sero voto eynan, pero nan a ser bisa pa Conseho Electoral cu kisas el a vota pa su mes, pero cu e voto ey a wordo conta na un otro candidato, señalando cu nan no a perde algo.
Esey no t’e discusion ya cu e discusion ta cu esnan concerni no tin mag di laga duda existi riba resultado di un eleccion democratico y awor logicamente tin cu bay haci cambionan den ley ya cu no por permiti e tipo di cosnan aki pasa den un pais democratico,” Arthur Dowers di AVP a señala.


text:
ORANJESTAD - Diahuebs durante rueda di prensa di Gobierno, Prome Minister Wever - Croes a haci uzo di e momento pa refuta acusacionnan haci door di Benny Sevinger prome cu el a wordo deteni. Sr. Sevinger a acusa Prome Minister Evelyn Wever - Croes di a bende tereno pa 17 miyon dollar.
Pa cual Prome Minister a enfatisa cu esaki ta falso.
Prome Minister Wever - Croes a sigui splica cu e unico tereno cu e tin ta caminda su cas ta construi y e no a bende esaki y tampoco otro tereno (waterpark) cu Benny ta refiri na dje.
Consecuentemente, Premier Wever - Croes a traves di su abogado a entrega keho na Ministerio Publico contra Benny Sevinger pa “smaad en laster” y pa motibo cu no ta acepta cu ta trata na daña su nomber.
E mandatario a sigui splica: “Como e Minister encarga cu infrastructura mi no tin e autoridad tampoco pa bende tereno manera cu Benny Sevinger si tabatin of manera Ministernan anterior esta ex Minister Otmar Oduber y ex Minister Marisol Lopez - Tromp. Pasobra manera cu mi a mira con e ministernan prome cu mi tabata aplica preferencia na otorgamento di tereno, mi a stop e wega mes ora”.
Premier Wever - Croes a cambia esaki y a pasa e autoridad pa e hefe di e departamento y pues awo no tin metemento politico mas. E proceso di otorgamento di tereno prome cu Prome Minister Wever - Croes a tuma encargo di e cartera di infrastructura tabata encera cu e departamento ta prepara tur cos y e Ministernan ta scoge ken si y ken no ta haya tereno.
Pa conclui e mensahe di Prome Minister ta lo siguiente: “Berdad nos ta den temporada di campaña electoral pero laga nos yuda nos ciudadanonan pa haci bon escogencia pa ken nan vota. E cuatro simannan cu nos tin nos dilanti, ban enfoca riba ki solucion kier trece y ki perspectiva ta trece pa comunidad. No mentira of acusacion sin base pasobra hende a cuminsa cansa di esey caba. Ta haci apelacion na tur politico pa scoge pa ta positivo y pa mira perspectiva, oportunidad y solucion”.


text:
WILLEMSTAD/KRALENDIJK – E parti sùit di kosta wèst ta sufri di un laman brutu. Olanan di hopi meter haltu ta bati kontra kosta. Na Pirate Bay i Hilton Hotel olanan a dal e pir kibra i no ta sigur kon e situashon ta na sobrá si e isla.
“Hopi playa na Bandabou tin daño”, Ronald Bouwland, kolaboradó tékniko di Peskeria na Ministerio di Salubridat, Medio Ambiente i Naturalesa ta bisa. “E direkshon di bientu ta kambiando aktualmente ke men awor nos ta teme pa Caracasbaai.”
“Aktualmente nos ta riba kaya pa wak e daño”, e bosero di ministerio Jair Gonçalves ta bisa. “Pero te ainda yen di kos por sosodé.” Bouwland ta konta ku e playanan di Westpunt, Kenepa Grandi i Kenepa Chikí, Santa Krus i Djeremí a haña daño. “Olanan a bati palapa saka nan bai kuné kompletamente, ranka pilá for di suela, flurnan a disparsé i tin kaminda no tin santu mas. Na Kenepa i Bok’e Samí e liñanan di landa i e vlòt tambe a disparsé.”
Bouwman ta splika ku probablemente esaki lo no ta tur kos, pasobra bientu ta birando. “Un djis nos ta bai wak kon e situashon ta na Caracasbaai, pero mi ta teme ku ei bou tambe ta bayendo hopi malu.”
Produkto di benta
Curaçao Tourist Board (CTB) tambe t’ei. Sonarie Kleinmoedig di CTB ta konta ku e Project Development Department ta opservando e situashon na e playanan. “Nos mester sa kiko e daño ta i drecha esaki rápidamente den kolaborashon ku gobièrnu.
Segun Kleinmoedig e orkannan no ta tene e turistanan afó ainda pero ta importante si pa drecha e daño lihé. E playanan di Kòrsou ta un produkto di benta importante pa CTB. “Nos tin un fondo spesial pa limpiamentu di playanan despues di situashonnan asina, e responsabilidat ei ta serka e ministerio di Medio Ambiente i Naturalesa. Nos ta yuda si pa registrá tur kos kaminda esaki tambe ta nesesario.”
Mas mal tempu
E olanan ta un rabu di e orkan Matthew ku djaweps i djabièrnè a pasa Kòrsou. Miéntras ku ku apénas a pèrdè bista riba e orkan aki, esun su tras ta aserkando kaba. “Na un distansha di mas o ménos 859 kilometer nort ost di Puerto Rico awe meinta e tempestat tropikal Nicole a nase”, Servisio Meteorológiko (Meteo) ta raportá.
Ounke Nicole segun Meteo apénas lo tin influensha riba Kòrsou, sistema 98L si ta un otro historia. E ‘sistema di wer’ aki ofishalmente no ta un tempestat ainda i p’esei e no tin nòmber ainda. “E ola tropikal aki awe meinta tabata nort di Sürnam i ta move den direkshon wèst. Banda di djabièrnè e sistema aki por kousa awaseru na Kòrsou.”
Drecha daño
E dianan binidero mester warda mira ki tipo di wer lo tin pa Kòrsou promé ku por kuminsá drecha e playanan. Nos mester warda por lo ménos un te dos dia promé ku nos sa eksaktamente kiko ta kiko”, Bouwland ta bisa.
Boneiru
Na Boneiru tambe olanan haltu ta kousa di tantu spetakel komo di keda alerto. A konsehá hende ku ta biba kantu di laman pa tuma medida di prekoushon. Kuerpo Públiko Boneiru a parti un karta den kua ta konsehá habitantenan di no keda den kas i bai ku kosnan di balor i papel importante.
Un restorant kant’i laman a sufri hopi di laman haltu i ola brutu. A tap’é ku skòt di pali i saki di santu pa proteh’é kontra awa ku tabata drenta.
Na Bachelor’s Beach na Belnem e rabu di Matthew tabata di mas spektakular. E olanan gigante i e forsa ku kua nan tabata bati riba kosta a atrahé hopi miron.
Outornan Elisa Koek i Janita Monna


text:
WILLEMSTAD – Liga MCB Promé Divishon a sigui wikènt tras di lomba ku algun partido sumamente interesante di e segundo buèlta.
Kosnan ta birando kayente paso esaki lo ta e último buèlta promé ku e buèlta di 6 kuminsá i tur ekipo ke ta aden! E preis pa Liga MCB Promé Divishon ta fl.6 pa adulto miéntras mucha di 6 te ku 12 aña i 60+ ta paga solamente fl.2.50.
Liga MCB Segundo Divishon tambe ta kontinuá ku e promé partidonan di e promé buèlta. Tur e partidonan aki lo tuma lugá na tereno di FFK òf Stadion Antoine Maduro i e entrada ta kosta fl.3,- pa tur hende.
Liga MCB Terser Divishon ta kla pa kuminsá djadumingu 25 di febrüari próksimo i lo konta ku partisipashon di 5 ekipo. E ekiponan aki ta lo siguiente:
- Haitian Union Club
- Caribbean International University
- Real Buena Vista
- Inter Willemstad
- Atletico Saliña
E partidonan di Liga MCB Terser Divishon lo tuma lugá riba djadumingu atardi na tereno di FFK i ta planiá pa terminá den komienso di yüni. Mas den transkurso di siman nos lo manda mas detaye di e partidonan aki.
Un yamada ta bai na hinter e pueblo di Kòrsou pa asistí na e tremendo partidonan di Liga MCB. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!
MCB i FFK ta wardabo!
Skema pa e próksimo partidonan di Liga MCB Segundo Divishon:
Tabla di goliadó ku 3 òf mas gol anotá:


text:
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.
ORANJESTAD – Aruba lo haya sosten di Hulanda pa habri otro portanan’ pa Arubapor haya sosten financiero via otro caminda. Asina prome minister Evelyn Wever a bisa den un comunicado diaranson. E mandatario a bisa cu tabata durante un reunion virtual cu otro 3 prome minister di Reino, cu a haci e solicitud na minister Rutte pa esaki y cu e la bay di acuerdo. “Pa locual ta Aruba specifico, a trata e tema importante di sosten di Hulanda pa ‘habri otro portanan’ pa Aruba. Esaki considerando cu poco poco ta bay depende menos di e sosten di likides di Hulanda. Ta referi na entre otro portanan di Nacionnan Uni, IMF, World Bank y Union Europeo, pa por yega na fondonan pa Aruba por cumpli cu e programa cu tin di recuperacion. Premier Rutte a bay di acuerdo cu esaki y nos tin cu traha riba dje mas padilanti,” Prome Minister a duna di conoce.
ORANJESTAD —E rumor cu lo corta salario di ambtenaar mas, ta falso. Asina prome minister Evelyn Wever Croes a sigura diaranson mainta pa medio di un comunicado. Segun e mandatario, den e dianan aki tin rumornan circulando cu Gobierno lo corta mas den salario di empleado publico. E rumor ta bisa e empleado publico pa prepara pa mas medida y cu e medidanan aki lo ta exigencia di CAft. Ta papia di entrega di e diferente premie di ambtenaar completo. “Gobierno di Aruba ta enfatisa cu esaki no ta corecto. Esaki ta un otro rumor falso mas cu oposicion ta recuri na dje” e mandatario a sigui bisa.
ORANJESTAD – Pa por haya acceso na e documentacion di screening di minister, Parlamento mester cambia ley pa haci esaki possible. Asina Prome Minister Evelyn Wever Croes a bisa awe mainta den Parlamento durante e openbare bijeenkomst riba e screening di minister. “Si mi por duna un conseho na Parlamento, por fabor, trata e ley aki. Pasa e ley, pasobra e ora bo ta scapa pueblo di tin cu tende tanto kehadera, tanto zundramento aki den” e mandatario a bisa. Segun Wever, como hurista di profesion, dificilmente e por bay viola ley, particularmente articulo 7 di e ley di screening, cu ta parti di secrecia (geheimhoudingsplicht), cu ta pone cu ta dificil pa duna cierto informacion riba e screening. Asina mes el a bay di acuerdo pa bin e reunion solicita pa partido MEP, pero a bisa cu caminda cu por, lo duna aclareacion pero caminda cu no por, no por haci esaki.
ORANJESTAD – Awe mainta un reunion entre gobierno (lesa: ministernan Dangui Oduber y Endy Croes) , director di hospital y director di EPI lo mester trece claridad riba e aspecto di e coneccion entre EPI y HOH pa loke ta estudio y trabou. E dianan aki tabatin hopi discussion publico riba e tereno aki, unda cu e.o. den e programa di NoticiaCla LIVE, director di HOH Jacco Vroegop a bisa pakico a para e aceptacion di studiantenan nobo di EPI, mientras cu e director di dicho institucion educacional, Ryan Maduro, ta splica cu no ta nan falta cu e situacion ta manera cu e ta. E portal aki a compronde cu reunionan a tuma lugar awe mainta na Bestuurskantoor/Cocolishi pa atende cu e tema aki.
ORANJESTAD – Partidonan den oposicion kier un reunion publico pa trata e tema di screening di minister cu a wordo yama pa diahuebs mainta, envez di un asina yama ‘bijeenkomst’ cu ta e formato solicita. Segun e 3 lidernan di fraccion di partidonan AVP, MAS y Accion21, nan ta mustra cu un bijeenkomst no tin un base legal, ni ta duna Parlamento e oportunidad pa debati cu ministernan, ni pa entrega ni acepta mocion, y kier tin e posibilidad ey. Pesey a manda un carta pa presidente di Parlamento pa por cambia e formato di reunion.


text:
Den cuadro cu celebracion di cerbes Balashi su 20 aña di existencia, Aruba su prome Brew Master, Eugene Flanegin, a traha un tremendo producto local cu nos tur por ta orguyoso di dje cla pa subi mercado.
B Sixty 2 ta un creacion di Aruba su prome Brew Master, Eugene Flanegin. E ciencia tras di traha cerbes sigur no ta uno facil y ta rekeri conocemento y experticio halto. Cu sosten di Brouwerij Nacional Balashi, Eugene a embarca den un training intensivo pa bira un Brew Master na Alemania, na unda cu el a siña for di A te cu Z tur loke bo mester sa pa traha cerbes. B Sixty 2 ta un cerbes estilo Lager, cu un bunita color di Amber, consistiendo di 5.0% ALC/VOL. E sabor di e cerbes ta uno suave, cual tin un sabor y aroma dushi na final. Un cerbes cu lo cay na agrado di un y tur.
Inspiracion tras B Sixty 2
Manera e prome Brew Master riba nos isla, Eugene a haya e honor di traha su prome cerbes inspira por medio di e exito y sosten cu el a semper ricibi for di Brouwerij Nacional Balashi.
E letter B den e nomber ta representa Balashi, anto e Sixty 2 (62) ta e adres di e compania.
Aruba henter por spera B Sixty 2 e fin di siman aki riba mercado y lo ta pa un tempo limita, pasobra segun Eugene, e intencion ta pa awor sigui traha mas cerbesnan limita pa Aruba.
“Manera custumber, Aruba por spera un otro cerbes di calidad riba mercado. Den otro palabra, un cerbes cu ora bo beb’e, bo ta haya gana di bebe uno mas anto esey nos ta yama Drinkability beer”, Eugene ta expresa.
Eugene kier a gradici Dios tata pa e bida y salud pa e por a logra tur esaki, su famia henter cu a apoya su persona te na final, sin laga afo un danki grandi na gerencia di Brouwerij Nacional Balashi y tur empleadonan, manera tambe na Metacorp pa e sosten grandi. Eugene ta bisa cu bo futuro ta den bo man. “Nunca bisa cu ta laat pa siña, pasobra ami a pasa den hopi cos duro den mi bida pero mi nunca a perde speransa. Un conseho na nos hendenan cu pa bo logra manera ami bo mester tin disciplina, y bo mester tin gana den logra den bo profesion y den bida”, Eugene ta comenta.
Balashi 62 ‘Limited Brew’ a wordo produci cu un cantidad limita pa un tempo limita y lo ta obtenibel na establecimentonan selecta.


text:
E MANERA KON TA APLIKA DEMOKRASIA NA BONEIRU MESTER DI ATENSHON.
Dia di Bonaire su lema “Unidat ta e yabi pa libertat” i henter e asuntu di himno a ilustrá ku tantu libertat I demokrasia ta bou di preshon enorme. E lema ta un pensamentu falsu. Ta pone pueblo tras di waya pa trese desunion. Tabata falta “prikkeldraad” . E otro tópiko ta demokrasia. Diputado a traha kuchi kuchi riba un sorpresa, no a enbolbí Konseho Insular i kos a lèk. Esaki ta kontra reglanan di bon gobernashon i mester tin konsekuensia si Konseho Insular ta respetá su mes i duna rèspèt na e setenta aña di atministrashon demokrátiko na Bonaire. Na Hulanda diferente minister ku a trata na skonde kos mester a retirá. Asuntu di bòn a kousa kabes di e ministernan: Fred Teeven, Ivo Opstelten, Ard van der Steur. Toeslagenaffaire a resultá den retiru di sekretario di estado, Menno Snel, lider di PVDA Lodewijk Asscher, minister Eric Wiebes i kaida di gabinete Rutte III. E manera ku a atendé e problema di Afghanistan a pone dos minister tuma retiro. E puntonan aki ta enfatisá e forsa di demokrasia parlamentario i poder di representantenan di pueblo ku ta kontrolá gobernashon. No por gaña i burla parlamentu sin konsekuensia. Sea bo ta tuma retiro òf bo ta haña un moshon di deskonfiansa òf di desaprobashon. Na Bonaire e Kolegio Ehekutivo ku a sinta na 2019 ta kometiendo vupá tras di otro i Kolegio Ehekutivo, ku ayudo di MPB ta opstakulisá bon funshonamentu di demokrasia. Por menshoná asuntu di toubot te na mínimo sosial. Spesial MPB ta papia di Union pero mirando aktuashon di su lider por papia libremente di desunion. Señor Elvis Tjin Asjoe porfin a skirbi un artíkulo ku kontenido ku ta papia di yuda konstruí Bonaire. Lesa e artíkulo bon i e konklushon ta: mata libertat di palabra. MPB tin lider i diputado arogante ku sigur sigur ta fomentá desunion i destruí demokrasia. Un kaluroso pabien na konsehal Elvis Tjin Asjoe ku, danki na supuesto analistanan, porfin a duna kara i a tuma e bon desishon pa no bira diputado .


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Papiamentu (na Aruba: Papiamento) ta un idioma krioyo ku un base Português-Afrikano. Banda di e lenganan Arawak ku restunan di e habitantenan original di islanan ABC tabata papia, Papiamentu su vokabulario ta influenshá pa e idiomanan Ingles, Hulandes i Spaño.
E ta e lenga mas papiá na Aruba, Boneiru i Kòrsou. Na 2003 Papiamentu e keda rekonosí komo idioma ofisial na Aruba banda di Hulandes i na 2007 na Antias Hulandes banda di Hulandes i Ingles. Ta skirbi e nòmber di e lenga diferente na Aruba, esta Papiamento i diferente na Boneiru i Kòrsou, esta Papiamentu. E lucha pa un ortografía uniforme na islanan di Antia Hulandes di antaño a dura largu i a resultá finalmente den dos entidat polítiko i dos diferente ortografía.


text:
KRALENDIJK – Djaweps 28 di novèmber ’19 a tuma lugá klousura di e último Kurso di Embaraso pa aña 2019. Un total di 9 mama i 3 tata a partisipá na e kurso. E kurso ta tin un durashon di 6 siman, dos bes pa siman. E kurso ta konsistí di dos parti. Un parti teóriko na forma interaktivo kaminda mayornan ta partisipá aktivamente ku pregunta i remarke tokante e diferente tópikonan tratá. Tópiko manera desaroyo di embaraso, parto, lechi di pechu i lechi di bòter, e ròl di “consultatiebureau” despues di parto, kuido di yu na kas despues di parto(kraamzorg) i inskripshon di beibi na registro sivil i tur lokual ta relashoná ku esaki. E di dos parti ta trata ehersisio speshal pa e hende muhé embarasá.
E aña akí, e último anochi un kursista femenino ku a kaba di bira mama a kompartí ku mayornan su eksperensia promé, durante i despues di parto. Tantu relashoná ku e parto komo ku e relashon entre mayor i yu.
Na final di e kurso tur kursista a risibí nan sertifikado di partisipashon.
Sentro hubentut i famia ta gradisí e fasilitadonan, señoranan Anita Groenendal, Tamara Martie, Jeamaliria Emerenciana, Hendrika van den Ouden, Rachel Casimiri, Gisella Clementina, Roos Breaken, i Tyhaily Thode.
Pa kualke informashon tokante Kurso di Embaraso o kualke otro pregunta relashoná ku sosten na famia por pasa serka nos na Kaya Prinses marie # 7 òf bèl na 715 7200.


text:
amanda maduro
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
News
Make your vote count! Amanda Maduro
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »


text:
DEN HAAG – Hulanda ke intervení atrobe den gobièrnu outónomo di un di e paisnan karibense. Konseho di Minister di Reino ke fòrsa Sint Maarten di ehekutá un asina yamá kámara di integridat. Konseho di Minister di Reino. Pa esaki Konseho di Minister a tuma un Medida General di Maneho di Reino (instrukshon). Dòktornan di Lei ta prekupá pa e trènt ku Den Haag ta pone di duna ‘instrukshon’.
Ora minister hulandes disidí di imponé algu riba Aruba, Kòrsou òf Sint maarten, e islanan outónomo apénas por defendé nan mes. E katedrátikonan Paul Bovend’Eert i Gerhard Hoogers (Universidat Radboud di Nijmegen) ta papia di un trènt preokupante.
Kontrali na e paisnan outónomo karibense, munispionan si por apelá e intervenshon di gobièrnu hulandes serka un instansha neutral: e wes gubernamental.
Trata korupshon
Hulanda ke pa Sint Maarten mes trata e korupshon gubernamental riba e isla ku firmesa, pa medio di lantamentu di un kámara di integridat mas lihé posibel. Esaki mester hasi investigashon independiente di kastigabilidat di siudadano individual i organisashonnan. Pero Korte Konstitushonal, ku ta komprobá legislashon na konstitushon di Sint Maarten, aña pasá a deskartá e lei: derechonan fundamental di personanan i organisashonnan no ta haña sufisiente protekshon. Sint Maarten ke adaptá e lei i ta bisa ku nan tin mester di mas tempu p’esaki.
‘Hamas i nunka’
“Na Hulanda un kámara di integridat lo no por bini hamas i nunka”, e katedrátiko Gerhard Hoogers (derecho di estado) ta reakshoná. “Basikamente ta asina ku e kámara di integridat ta fòrsa hende di koperá nan nan mes kondena. Ku e instrukshon Hulanda ta fòrs Sint Maarten di aktua kontra su mes areglo estatal. Na Hulanda nos no ta bisa tampoko : si e krímen ta sufisientemente grave, nos ta djis buta e derechonan un banda?”
Promé minister William Marlin djárason a bula pa Hulanda pa konvensé minister Plasterk di no ofresé e ‘instrukshon’ na Konseho di Minister di Reino. Esaki no a logra. Segun promé minister Marlin no t’asina ku e situashon na Sint Maarten ta asina insoportabel pa hustifiká un intervenshon na e isla outónomo: “Sint Maarten tin sufisiente institushon propio, regla i medio den su mannan.”
Segun proferor Bovend’Eerd ta bira tempu pa e islanan haña derechi di apelá e tipo di desishonnan asina. “E mihó ta un instansha independiente hudisial manera Korte Supremo, ku ta husga si Gobièrnu di Reino ta hasi uso na e manera apropiá di su outorisashon pa intervení den gobièrnu di e pais.


text:
Geplaatst op 05 December 2018 dor di Ministerio Tráfiko, Transporte i Planifikashon Urbano
Willemstad – Nos a drenta e dushi temporada di fin di aña. Lusnan di Pasku semper ta yuda krea un ambiente dushi i ta kòrda nos un i tur ku ta un luna di fiesta i selebrashon. Mayan 6 di desèmber 2018, Gobièrnu di Kòrsou den koperashon ku Servisio pa Obra Públiko (OW) i Aqualectra ta bai sende lusnan di Pasku den nos Sentro di Suidat.
Minister Jesus-Leito huntu ku Minister Martina ta invitá henter komunidat pa bin festehá e momentu dushi aki. E aktividat ta kuminsá pa mitar di 7 di anochi (6.30pm) riba Brionplein. Lo tin animashon musikal i un ambiente ameno pa un i tur.


text:
CELSIO POLINET
Celsio Victor Polinet (Futbol)
Deportista
a nasé dia 15 di yüni 1939.
Celsio Polinet a nase dia 15 di yüni 1939 na Kòrsou. E la biba den Dòmi i Mundu Nobo i bai skol un ratu na Niewindt College i despues na St. Thomas College tantu abou komo ariba.
Polinet, for di edat hóben, na aña 1954, a praktiká futbòl riba e tereno di bala na Mundu Nobo, hungando asina un chèns presentá ku e ekipo di Estudiantes komo “linksbuiten” i despues den Sithoc Jr. Ta despues, riba un dia i riba petishon di Frater Andreas, Polinet a bai hunga den gol.
Polinet, dado momentu, na edat di 15 aña i 8 luna, a hañ’é ta remplasá Reintje Minguel, ku a disidí di bai konsentrá riba vòlibòl en bes di futbòl. Na aña 1955, Polinet a debutá ku e promé onsena di Sithoc, kulminando su karera den Sithoc, ku e promé título di kampion di Kòrsou na aña 1961 I 1962, bou di direkshon tékniko di Shon Haseth. E Sithoc di entre otro Toka Beltrand, Jossy Bibiana, Ro Valerian, Carlos Regales, Ruben Cathalina, Kalulu Comenencia, Eugene Testing, Ronald Pinedo, Ronchi CarloiI Olario. Den Sithoc aki, Celsio Polinet a haña e bijnaam di “onze keeper”.
No a dura mashá, ku Polinet a haña invitashon serka e direktor tékniko di e tempu ei, Don Pedro Da Cunha, pa e djòin selekshon B di Kòrsou, kaminda e mester a kompetí ku Ergilio Hato i Chebu Pinedo pa subi i yega na un puesto den selekshon A. Polinet ta debutá na aña 1956, remplasando Ergilio Hato, kontra e ekipo brasileño Botafogo i a bira despues e kiper di konfiansa di Pedro da Cunha, ku tabata yama Celsio, “Polinetti”.
Polinet, despues di esei a sigui desaroyá I progresá komo kiper, hungando mas ku 60 wega internashonal, defendiendo gol di Antia/Kòrsou kontra entre otro selekshonnan di Méhiko, Costa Rica, El Salvador, Guatemala, Haiti, Honduras, Sürnam, Colombia, Venezuela, Hulanda. Ekiponan mundialmente konosí ku Polinet a topa ta entre otro Fluminense, Santos, Flamengo, Botafogo, tur di Brasil, Universidad Católica di Chile i Danubio di Uruguay.
Klaro ku Polinet a haña tambe diferente oferta pa hunga futbòl den eksterior. Di México, Costa Rica, di Schalke 04 (ekipo aleman) i di Dinamarka.
E ANANAN KU CELSIO POLINET A DESTAKA KU SU AKTUASHON:
1955: Polinet ta debutá ku e promé onsena di Sithoc i ta bira tambe un di e kipernan di selekshon di Antia/Kòrsou.
1956: Polinet remplasando Ergilio Hato kontra Botafogo di Brasil
1956: Kiper di e selekshon hubenil (te ku 18 aña) na e Kampeonato Sentro Amerikano i di Karibe na El Salvador, birando sup-kampeon tras di El Salvador. Aki prensa salvadoreño a duna Polinet e bijnaam di “el hombre elástico”.
1957: Kiper di selekshon na Weganan Sentro Amerikano i di Karibe akí na Kòrsou, birando sup- kampeon tras di Costa Rica, ku a bai ku e título.
1958: Kiper di e selekshon di Kòrsou riba un gira pa Oropa, hungando entre otro na Hulanda, Dinamarka, Suesia, Noruega, Alemania i Fransia.
1959: Kiper di e selekshon di Kòrsou kontra Santos di Brasil, ku a kaba di bira kampeon di mundu di klupnan, defendiendo su gol kontra Pele.
1961 – 1962: Kampeon di Kòrsou ku Sithoc di Shon Haseth.


text:
Lider di MEP Evelyn Wever-Croes ta puntra su mes dicon e gobierno aki ta kere cu e por trata e pueblo di Santa Cruz di e forma aki?Posted: March 25, 2014 in Johnny Habibe
Oranjestad-Aruba tin hopi anja ta lucha cu e problema di sushi, y e gobierno aki deliberadamente pa 4 anja largo no a hasi nada pa soluciona e problema aki structuralmente. Nan a yega y para tur loke MEP tabata tin andando, pero no a bin cu net net nada na su lugar.
Y pesey awor tur caminda e dumpnan ta yen, y mester crea mas dump, awor den Santa Cruz. Pero e problema ta cu gobierno no ta tene cuenta cu tur e requisitonan encesario na momento di crea un dump of ‘landfill’. Prome cu bin cu un ‘landfill’, mester pasa e proceso di hindervergunning, mester informa y scucha e bario, mester warda procedura di obheccion (bezwaar).
Mester prepara e lugar debidamente cu un fondo evita cu sushi ta sijpel bai den e tera.No ta djis un buraco bo ta cuminsa yena! NO ta djis bo ta wak rond, cual di bo amigonan of esnan cu a dunabo hopi placa den campanja bo por ydua atrobe, y bo ta sacrifica bienestar di centenares di hende!
Y mester tene na cuenta cu e molester di holor, e huma, e bestianan cu e landfill aki lo causa, tur lo afecta e calidad di bida di esnan cu ta biba den e area afecta. Y no lubida cu door di e direccion di biento, esaki por afecta masha hopi hende. Djis puntra esnan cu ta biba banda di Gabillan, esnan cu ta biba na Simeon Antonio. Nan ta keha di molester pero tambe problema di salud.
E problema aki no tin color politico, tur esnan cu ta biba den e barioy cu ta stima e bario di Santa Cruz a uni den un accion di firma, y pesey mi ta sostene e accion di e bario pa bisa NO na e dump na Santa Cruz.